
HAZA  ÉS  SZABADSÁG 


A  HAZÁRÓL 


Lement  a  nap.  De  csillagok 

Nem  jöttének.  Sötét  az  ég. 

Közel  s  távolban  semmi  fény  nincs, 

Csak  mécsvilágom  s  honszerelmem  ég. 

Szép  csillag  a  honszeretet, 
Gyönyörűségesen  ragyog. 
Szegény  hazám,  szegény  hazám  te, 
Neked  kevés  van  ilyen  csillagod. 

Mécsemnek  lángja  mint  lobog! 
Mitől  lobog?  mi  lengeti? 
Éjfélt  ütött.  Ti  lengtek  itten 
Mécsem  körül,  ti  népem  ősei! 

Mintha  nap  volna  mindenik, 
Oly  tündöklők  e  szellemek. 
Tündöklők,  mert  hisz  a  dicsőség 
Sugármezébe  öltözködtenek. 


Ne  nézz  ősidre,  ó  magyar, 
Ki  most  sötétségben  vagy  itt, 
Ne  nézz  ősidre,  e  napokra  .  .  . 
Szemeid  gyöngék  ...  a  napfény  meg- 

[vakit. 
Hazám  dicső  nagy  ősei. 
Ti  földetrázó  viharok! 
Ti  egykoron  a  porba  omlott 
Európa  homlokán  tomboltatok. 

Ó  nagy  volt  hajdan  a  magyar, 
Nagy  volt  hatalma,  birtoka; 
Magyar  tenger  vizében  hunyt  el 
Észak,  kelet  s  dél  hullócsillaga 

Csakhogy  rég  volt,  midőn  a  magyar 
Fejekre  termett  a  babér; 
A  képzelet  sebes  szárnyú  sas. 
Elfárad  mégis,  mire  oda  ér. 

Oly  rég  elhervadt  a  babér 
A  magyaroknak  homlokán. 
Hazám,  oly  rég  voltál  te  nagy,  hogy 
Nagyságod  híre  csak  mese  talán. 

Már  rég  nem  sírtam,  s  íme  most 
Pillámon  egy  könny  rengedez. 
Magyar  nép,  vajon  hajnalodnak 
Vagy  alkonyodnak  harmatcseppje  ez? 

Magyar  dicsőség,  mi  valál? 
Hullócsillag?  mely  tündökölt. 
Aztán  lehullott  a  magasból 
És  mindörökre  elnyelé  a  föld. 

Vagy  üstökös  vagy,  ó  magyar 
Dicsőség!  mely  jött  s  távozék, 
Hogy  századok  multával  újra 
Lássák  fényét  a  népek  s  rettegjék? 


HA  AZ  ISTEN  .  .  . 

Ha  az  isten  ekkép  szólna  hozzám: 
„Fiam,  én  neked  megengedem, 
Hogy  úgy  halj  meg,  mint  magadnak 
Erre  kérném  akkor  istenem:    [tetszik," 

Legyen  ősz,  de  szép,  szelíd,  derült  ősz. 
Sárga  lombon  fényes  napsugár; 
Sárga  lomb  közt  zengje  végdalát  egy 
A  tavasztól  elmaradt  madár. 

S  valamint  az  őszi  természetre 
A  halál  jön  észrevétlenül: 
Én  reám  is  így  jőjön  .  .  .  csak  akkor 
Vegyem  észre,  ha  mellettem  ül. 

Ekkor,  mint  a  lombon  a  madárka, 
Zengjem  én  is  el  végdalomat 
Bűvös  hangon,  mely  le  a  sziveknek 
Fenekére  s  föl  az  égbe  hat. 

És  ha  vége  a  varázséneknek: 
Ajkaimat  egy  csók  zárja  be, 
A  te  csókod,  szőke  szép  leány,  te 
Földi  lények  legdicsőbbike!  — 

De  ha  ezt  nem  engedné  az  isten, 
Kérném  akkor,  hogy  tavasz  legyen, 
Harc  tavasza,  hol  rózsák  teremnek, 
Véres  rózsák,  férfikebleken. 

S  lelkesítve  zengjenek  a  harcok 
Csalogányai,  a  trombiták. 
Ott  legyek,  s  az  én  szivemből  szinte 
Nőjön  egy  halálos  vérvirág. 

S  ha  ledőlök  ekkor  paripámról: 
Ajkaimat  egy  csók  zárja  be, 
A  te  csókod,  te  szép  szabadság,  te 
Égi  lények  legdicsőbbike! 


HA  FÉRFI  VAGY,  LÉGY  FÉRFI 

Ha  férfi  vagy,  légy  férfi, 
S  ne  hitvány,  gyönge  báb, 
Mit  kény  és  kedv  szerint  lök 
A  sors  idébb-odább. 
Félénk  eb  a  sors,  csak  csahol; 
A  bátraktól  szalad. 
Kik  szembe  szállanak  vele  .  .  . 
Azért  ne  hagyd  magad ! 

Ha  férfi  vagy,  légy  férfi, 
S  ne  szád  hirdesse  ezt. 
Minden  Demosthenesnél 
Szebben  beszél  a  tett. 
Építs  vagy  ronts,  mint  a  vihar, 
S  hallgass,  ha  müved  kész, 
Mint  a  vihar,  ha  megtéve 
Munkáját,  elenyész. 


Ha  férfi  vagy,  légy  férfi, 
Legyen  elved,  hited, 
És  ezt  kimondd,  ha  mingyárt 
Véreddel  fizeted. 
Százszorta  inkább  éltedet 
Tagadd  meg,  mint  magad; 
Hadd  vesszen  el  az  élet,  ha 
A  becsület  marad. 

Ha  férfi  vagy,  légy  férfi, 

Függetlenségedet 

A  nagy  világ  kincséért 

Árúba  ne  ereszd. 

Vesd  meg,  kik  egy  jobb  falatért 

Eladják  magokat. 

„Koldusbot  és  függetlenség!'' 

Ez  légyen  jelszavad. 

Ha  férfi  vagy,  légy  férfi, 
Erős,  bátor,  szilárd; 
Akkor,  hidd,  hogy  sem  ember 
Sem  sors  könnyen  nem  árt. 
Légy  tölgyfa,  mit  a  fergeteg 
Ki  képes  dönteni, 
De  méltóságos  derekát 
Meg  nem  görbítheti. 


DALAIM 


Elmerengek  gondolkodva  gyakran, 
S  nem  tudom,  hogy  mi  gondolatom  van. 
Átröpülök  hosszában  hazámon. 
Át  a  földön,  az  egész  világon!  — 

Dalaim,  mik  ilyenkor  teremnek, 
Holdsugári  ábrándos  lelkemnek. 

Ahelyett,  hogy  ábrándoknak  élek. 
Tán  jobb  volna  élnem  a  jövőnek, 
S  gondoskodnom ...  eh,  mért  gondoskod- 
Jó  az  isten,  majd  gondot  visel  rám.  [nám  ? 
Dalaim,  mik  ilyenkor  teremnek, 
Pillangói  könnyelmű  lelkemnek. 

Ha  szép  lyánnyal  van  találkozásom. 
Gondomat  még  mélyebb  sírba  ásom, 
S  mélyen  nézek  a  szép  lyány  szemébe. 
Mint  a  csillag  csendes  tó  vizébe.  — 
Dalaim,  mik  ilyenkor  teremnek, 
Vadrózsái  szerelmes  lelkemnek. 

Szeret  a  lyány?  iszom  örömemben; 
Nem  szeret?  kell  inni  keservemben. 
S  hol  pohár  és  a  pohárban  bor  van. 
Tarka  jókedv  születik  meg  ottan. — 
Dalaim,  mik  ilyenkor  teremnek, 
Szivárványi  mámoros  lelkemnek. 

Ó  de  míg  a  pohár  van  kezemben. 
Nemzeteknek  keze  van  bilincsen; 
S  amilyen  víg  a  pohár  csengése. 
Olyan  bús  a  rabbilincs  csörgése!  — 
Dalaim,  mik  ilyenkor  teremnek. 
Fellegei  bánatos  lelkemnek. 

De  mit  tűr  a  szolgaságnak  népe? 
Mért  nem  kél  föl,  hogy  láncát  letépje? 

Arra  vár,  hogy  isten  kegyelméből 
Azt  a  rozsda  rágja  le  kezéről?— 
Dalaim,  mik  ilyenkor  teremnek, 
Villámlási  haragos  lelkemnek. 


A  NÉP 


Egyik  kezében  eke  szarva, 
Másik  kezében  kard, 
így  látni  a  szegény  jó  népet, 
így  ont  majd  vért,  majd  verítéket, 
Amíg  csak  élte  tart. 

Miért  hullatja  verítékét? 
Amennyit  ő  kíván 
Az  eledelbül  és  ruhábul: 
Hisz  azt  az  anyaföld  magátul 
Megtermené  talán. 

S  ha  jő  az  ellen,  vért  miért  ont? 
Kardot  miért  foga? 
Hogy  védje  a  hazát?  . . .  valóban! . 
Haza  csak  ott  van,  hol  jog  is  van, 
S  a  népnek  nincs  joga. 


A  BILINCS 


Szabadságért  küzdött  az  ifjú, 
S  börtönbe  dobták,  ottan  ül. 
És  meg-megrázza  és  átkozza 
Bilincsét  nagy  kegyetlenül. 

Bilincse  ekkép  szóla  hozzá: 
„Csörgess,  de  ó  ne  átkozzál! 
Csörgess,  ifjú,  csörgésem  átok, 
Mely  a  zsarnok  fejére  száll. 

Ugy-e  nem  ismersz?  a  szabadság 
Csatáiban  kard  voltam  én, 
S  épen  talán  a  te  kezedben 
Villogtam  a  vér  mezején. 
Szerencsétlen  te,  szerencsétlen 
Kardoddal  hol  találkozál! 
Csörgess,  ifjú,  csörgésem  átok, 
Mely  a  zsarnok  fejére  száll. 

Bilincset  vertének  belőlem, 
Belőlem,  aki  kard  valék, 
S  ki  vélem  vitt  a  szabadságért 
Most  azt  szorítom  .  .  .  szörnyűség! 
Szégyennek  és  haragnak  pírja 
A  rozsda,  amely  rajtam  áll. 
Csörgess,  ifjú,  csörgésem  átok. 
Mely  a  zsarnok  fejére  száll." 


ERDÉLYBEN 


Barangol  és  zúg,  zúg  az  őszi  szél.  — 
Csörögnek  a  fák  száraz  lombjai, 
Mint  rab  kezén  a  megrázott  bilincs. 
Hallgass,  zúgó  szél,  hadd  beszéljek  én! 
Ha  el  nem  hallgatsz,  túlkiáltalak, 
Mint  nősirást  az  égiháború. 
Egy  nemzet  és  két  ország  hallja  meg. 
Mi  bennem  eddig  titkon  fórra  csak, 
S  amit  keblemből  mostan  kiröpítek, 

Mint  a  volkán  az  égő  köveket. 
Az  fórra  bennem,  az  fájt  énnekem, 
Hogy  egy  nemzetnekkétországa  van, hogy 
E  két-országos  nemzet  a  magyar! 
Ez  tette  lelkem  pusztává,  a  bánat 
Pusztájává,  hol  egy  tigris  lakik: 
A  vérszemű,  a  lángszemü  harag. 
Ó  e  vadállat  hányszor  verte  el 
Magányos  éjim  csendét,  amidőn 
Besüvöltötte  puszta  lelkemet!  — 
Mely  ördög  súgta,  hogy  kettészakadjunk, 
Hogy  szétrepesszük  a  szent  levelet, 
Mit  diadalmas  őseink  irának. 
Szí  vök  vérébe  mártván  kardjokat? 
Kettészakadtunk,  és  a  szép  levélből 
Rongyok  levének,  miket  elsodort 
És  sárba  dobott  a  századok  viharja. 
Lábbal  tiportak  bennünket.  Könyüket 
És  jajkiáltást  küldöttünk  az  égbe. 
De  panaszunkat  az  be  nem  fogadta, 
A  rabszolgákat  nem  hallgatja  az  meg, 
Mert  aki  jármot  hagy  nyakába  tenni. 
Méltó  reá,  hogy  azt  hurcolja  is, 
Míg  össze  nem  dől  a  korbács  alatt. 
Tartottunk  volna  össze:  a  világ  most 
Tudná  hírünket,  nem  volnánk  kizárva 
A  templomból,  hol  a  nagy  nemzeteknek 
A  tisztelet  tömjénét  égetik. 
Tartottunk  volna  össze,  nem  törölnénk 
Szemünkből  annyi  fájdalmas  könyüt, 
Midőn  forgatjuk  reszkető  kezünkkel 
Történetünknek  sötét  lapjait. 
A  porszemet,  mely  csak  magában  áll, 
Elfúja  egy  kis  szellő,  egy  lehellet; 

De  hogyha  összeolvad,  összenő,  ha 

A  porszemekből  szikla  alakúi: 

A  fergeteg  sem  ingathatja  meg ! 

Fontoljuk  ezt  meg,  elvált  magyarok. 

Amit  mondtam,  nem  új,  de  szent  igaz. 

Az  események  romboló  szele 

Nem  fú  jelenleg,  és  a  porszemek 

Nyugton  hevernek  biztos  helyökön; 

De  ha  föltámad  a  szél,  mielőtt 

Eggyé  olvadnánk:  el-szétszór  örökre 

A  nagy  világnak  minden  részibe. 

És  soha  többé  meg  nem  leljük  egymást. 

Iparkodjunk.  A  század  viselős. 

Születni  fognak  nagyszerű  napok, 

Élet-halálnak  vészes  napjai. 

Fogjunk  kezet,  hogy  rettegnünk  ne  kelljen 

Az  eljövendő  óriásokat. 

Tartsuk  meg  a  szép,  a  szent  kézfogást, 

Tartsuk  meg  azt,  ó  édes  nemzetem ! 

Ki  legelőször  nyújtja  ki  kezét. 

Azé  legyen  a  hála  s  a  dicsőség; 

S  ki  elfogadni  azt  vonakodik? 

Annak  porára  szálljon  minden  átok. 

Melyet  sírunkra  majd  virág  helyett 

Ültetni  fognak  maradékaink. 

Kiket  örökre  megnyomoritánk ! 


VÉRES  NAPOKRÓL  ÁLMODOM 

Véres  napokról  álmodom. 
Mik  a  világot  romba  döntik, 
S  az  ó  világnak  romjain 
Az  új  világot  megteremtik. 

Csak  szólna  már,  csak  szólna  már 
A  harcok  harsány  trombitája! 
A  csatajelt,  a  csatajelt 
Zajongó  lelkem  alig  várja! 

Örömmel  vágom  én  magam 
Föl  paripámra  a  nyeregbe! 
A  bajnokok  sorába  én 
Szilaj  jókedvvel  nyargalok  be! 

Ha  megvagdalják  mellemet, 
Fog  lenni,  aki  bekötözze, 
Fog  lenni,  aki  sebemet 
Csókbalzsammal  forrasztja  össze. 

Ha  rabbá  tesznek,  lesz,  aki 
Homályos  börtönömbe  jő  el, 
S  föl  fogja  azt  deríteni 
Fényes  hajnalcsillag-szemével. 

Ha  meghalok,  ha  meghalok, 
A  vérpadon  vagy  csatatéren. 
Lesz,  aki  majd  holttestemről 
Könyüivel  lemossa  vérem! 


EGY  GONDOLAT  BÁNT  ENGEMET  .  .  . 

Egy  gondolat  bánt  engemet: 
Ágyban,  párnák  közt  halni  meg! 
Lassan  hervadni  el,  mint  a  virág. 
Amelyen  titkos  féreg  foga  rág; 
Elfogyni  lassan,  mint  a  gyertyaszál. 
Mely  elhagyott,  üres  szobában  áll. 

Ne  ily  halált  adj,  istenem, 

Ne  ily  halált  adj  énnekem  I 

Legyek  fa,  melyen  villám  fut  keresztül. 

Vagy  melyet  szélvész  csavar  ki  tövestül; 

Legyek  kőszirt,  mit  a  hegyről  a  völgybe 

Eget-földet  rázó  mennydörgés  dönt  le . .  .— 

Ha  majd  minden  rabszolga-nép 

Jármát  megunva  síkra  lép. 

Pirosló  arccal  és  piros  zászlókkal 

És  a  zászlókon  eme  szent  jelszóval: 

„Világszabadság!" 

S  ezt  elharsogják. 

Elharsogják  kelettől  nyugatig, 

S  a  zsarnokság  velők  megütközik: 

Ott  essem  el  én, 

A  harc  mezején, 

Ott  folyjon  az  ifjúi  vér  ki  szivembül, 

S  ha  ajkam  örömteli  végszava  zendül. 

Hadd  nyelje  el  azt  az  acéli  zörej, 

A  trombita  hangja,  az  ágyúdörej, 

S  holttestemen  át 

Fújó  paripák 

Száguldjanak  a  kivívott  diadalra, 

S  ott  hagyjanak  engemet  összetiporva.— 

Ott  szedjék  össze  elszórt  csontomat, 

Ha  jön  majd  a  nagy  temetési  nap, 

Hol  ünnepélyes,  lassú  gyász-zenével 

És  fátyolos  zászlók  kíséretével 

A  hősöket  egy  közös  sírnak  adják. 

Kik  érted  haltak,  szent  világszabadság! 

A  KUTYÁK  DALA 

Süvölt  a  zivatar 
A  felhős  ég  alatt, 
A  tél  iker  fia, 
Eső  és  hó  szakad. 

Mi  gondunk  rá?  mienk 
A  konyha  szöglete. 
Kegyelmes  jó  urunk 
Helyheztetett  ide. 

S  gondunk  ételre  sincs. 
Ha  gazdánk  jóllakék. 
Marad  még  asztalán, 
S  mienk  a  maradék. 

Az  ostor,  az  igaz. 
Hogy  pattog  némelykor, 
És  pattogása  fáj, 
No  de:  ebcsont  beforr. 

S  harag  multán  urunk 
Ismét  magához  int, 
S  mi  nyaljuk  boldogan 
Kegyelmes  lábait! 


A  FARKASOK  DALA 

Süvölt  a  zivatar 
A  felhős  ég  alatt, 
A  tél  iker  fia. 
Eső  és  hó  szakad. 

Kietlen  pusztaság 
Ez,  amelyben  lakunk; 
Nincs  egy  bokor  se,  hol 
Meghúzhatnók  magunk. 

Itt  kívül  a  hideg. 
Az  éhség  ott  belül, 
E  kettős  üldözőnk 
Kinoz  kegyetlenül; 

S  amott  a  harmadik: 
A  töltött  fegyverek. 
A  fehér  hóra  le 
Piros  vérünk  csepeg. 

Fázunk  és  éhezünk 
S  átlőve  oldalunk, 
Részünk  minden  nyomor 
De  szabadok  vagyunk! 


A  MAGYAR  IFJAKHOZ 

Lesz-e  gyümölcs  a  fán,  melynek  nincs  virága? 
Avvagy  virág  vagy  te,  hazám  ifjúsága?  .  .  . 
Jaj  az  olyan  kertnek, 

Jaj  még  annak  is,  mert  megverte  az  isten. 
Ahol,  mint  ti  vagytok,  magyar  ifjak,  ilyen 
Virágok  teremnek! 

Felhő  alakjába  lelkem  átöltözik, 

Ugy  száll  a  hon  fölött  nyugattól  keletig 

Sötéten,  csendesen; 

Ha  volna  mennyköve,  mint  van  a  felhőnek. 

Csapásitól  ifjak,  sokan  hevernétek 
A  port,  élettelen. 

Mert  ti  az  életet  meg  nem  érdemiitek. 
Egész  nagy  csillagok  voltak  őseitek, 
És  ti?  csak  parányok! 
Ne  adja  a  balsors,  hogy  e  szegény  haza 

Bajában  reátok  szoruljon  valaha 

Ti  meg  nem  ónátok. 

Szivetek  mindig-nyilt  ajtajú  palota: 

Tódulnak,  tódulnak  seregestül  oda 

Víg,  zajos  vendégek! 

Garázda  népséggel  telik  meg  a  terem, 

S  ezek  között  helye  nincs  az  örömtelen 

Honfiérzeménynek. 

Sziveteknek  alig  marad  egy  szöglete, 
Ahol  titkon  magát  pók  gyanánt  szövi  be 
A  hazaszeretet. 

S  ez  is  csak  addig  van,  míg  jön  az  önérdek, 
Ez  azt  javasolja,  hogy  lesöpörjétek, 
Mint  hitvány  szemetet. 

Ó  mily  gyöngék  vagytok!  kiknél  a  hazának 
Fénye  nem  ér  annyit,  mint  a  hiúságnak 
Mulandó  csilláma. 

Ó  mily  gyöngék  vagytok!  nap  süthetne  rátok 
S  e  helyett  kis  lámpa,  melyet  körülálltok. 
Nyomorú  kis  lámpa. 

Szent  hazaszeretet,  mibe  mártsam  tollam? 
Hogy  dicső  képedet  híven  lerajzoljam. 
Oly  híven,  oly  szépen. 

Hogy  megbűvöld,  ki  rád  szemét  fogja  vetni, 
Hogy  örök  tanyára  tégy  szert  valamennyi 
Magyar  kebelében. 

Ti  bálványimádók,  hiúság  rabjai! 

Jertek,  gyilkot  fogok  szivembe  mártani, 

Hadd  feccsenjen  vére 

Szét  fejeitekre  .  .  .  tán  sikere  leszen. 

Tán  megtértek  tőle  .  .  .  jertek  hozzám  ezen 

Uj  keresztelésre. 


A  NÉP  NEVÉBEN 

Még  kér  a  nép,  most  adjatok  neki! 
Vagy  nem  tudjátok,  mily  szörnyű  a  nép. 
Ha  fölkel  és  nem  kér,  de  vesz,  ragad? 
Nem  hallottátok  Dózsa  György  hirét? 
Izzó  vas  trónon  őt  elégetétek. 
De  szellemét  a  tűz  nem  égeté  meg, 
Mert  az  maga  tűz;  ugy  vigyázzatok: 
Ismét  pusztíthat  e  láng  rajtatok! 

S  a  nép  hajdan  csak  eledelt  kivánt, 
Mivelhogy  akkor  még  állat  vala; 
De  az  állatból  végre  ember  lett, 
S  emberhez  illik,  hogy  legyen  joga. 
Jogot  tehát,  emberjogot  a  népnek! 
Mert  jogtalanság  a  legrútabb  bélyeg 
Isten  teremtményén,  s  ki  rá  süti: 
Isten  kezét  el  nem  kerülheti. 

S  miért  vagytok  ti  kiváltságosok? 
Miért  a  jog  csupán  ti  nálatok? 


I 


23 

Apáitok  megszerzek  a  hazát, 

De  rája  a  nép-izzadás  csorog. 

Mit  ér,  csak  ekkép  szólni:  itt  a  bánya! 

Kéz  is  kell  még,  mely  a  földet  kihányja. 

Amíg  föltűnik  az  arany  ere 

S  e  kéznek  nincsen  semmi  érdeme? 

S  ti,  kik  valljátok  olyan  gőgösen: 
Mienk  a  haza  és  mienk  a  jog! 
Hazátokkal  mit  tennétek  vajon, 

Ha  az  ellenség  ütne  rajtatok? 

De  ezt  kérdeznem!  engedelmet  kérek, 
Majd  elfeledtem  győri  vitézségtek. 
Mikor  emeltek  már  emlékszobort 
A  sok  hős  lábnak,  mely  ott  úgy  futott? 

Jogot  a  népnek,  az  emberiség 
Nagy  szent  nevében,  adjatok  jogot, 
S  a  hon  nevében  egyszersmind,  amely 
Eldől,  ha  nem  nyer  új  védoszlopot. 
Az  alkotmány  rózsája  a  tiétek. 
Töviseit  a  nép  közé  vetetek ; 
Ide  a  rózsa  néhány  levelét 
S  vegyétek  vissza  a  tövis  felét! 

Még  kér  a  nép,  most  adjatok  neki; 
Vagy  nem  tudjátok:  mily  szörnyű  a  nép. 
Ha  fölkel  és  nem  kér,  de  vesz,  ragad? 
Nem  hallottátok  Dózsa  György  hirét? 
Izzó  vas  trónon  őt  elégetétek, 
De  szellemét  a  tűz  nem  égeté  meg, 

Mert  az  maga  tűz ugy  vigyázzatok: 

Ismét  pusztíthat  e  láng  rajtatok! 

ARAB 

„Te  éretted  harcolék,  szabadság, 
S  láncra  verve  lábam  és  karom  .... 
Világosság,  téged  szomjazálak, 
S  mint  vakandok,  föld  alatt  lakom  .... 

Mikor  üt  a  megváltás  órája. 
Mikor  üt  a  boldog  óra  már, 
Melyben  újra  szabad  léget  szívok, 
S  újra  rám  sütsz  fényes  napsugár?" 

Lenn  az  élők  nagy  koporsajában, 
A  börtönben,  így  sóhajt  a  rab, 
S  már,  az  isten  tudná,  hányadikszor. 
Hiszen  olyan  régi,  régi  rab ! 

Vagy  tán  még  csak  egy  pár  kurta  napja. 
Hogy  a  sírnak  testvérébe  bujt? 
Nagy  művész  a  fogság  szenvedése, 
Minden  órát  századokra  nyújt. 

Nem  napok,  nem!  évek  folytak  el  már, 
Amióta  ide  vettetett, 
Hosszú  kínos  évek,  mik  fölvésték 
Homlokára  sötét  nevöket. 

És  fejét  már  régen  a  szegény  rab 
Bilincsével  zúzta  volna  szét, 
De  egyetlen  társa,  a  reménység, 
Megragadta  fölemelt  kezét .... 

A  reménység,  hogy  ő  még  szabad  lesz! 
Múljék  itt  bár  éltének  fele. 


25 

Hátralévő  megmaradt  felét  az 
Édes  szabadságban  tölti  le. 

És  ezért  várt,  és  ezért  nem  zúzta 
Bilincsével  szerteszét  fejét, 
Várva  várt,  s  a  lomha  évek  száma 
Feje  fölött  meggyülekezék. 

S  jött  a  végén  e  hollóseregnek. 
Végre  jött  egy  szép  fehér  galamb. 
Jött  a  drága  hírnek  meghozója. 
Hogy  utószor  van  ma  ott  alant. 

Nyílik,  nyílik  ím  a  börtönajtó. 
Leveszik  kezéről  a  vasat .... 
Fölsikolt  és  összerogy  .  .  .  örökre  . 
örömében  szíve  meghasadt. 


NEMZETI  DAL 


Talpra  magyar,  hí  a  haza! 
Itt  az  idő,  most  vagy  soha! 
Rabok  legyünk  vagy  szabadok? 
Ez  a  kérdés,  válasszatok!  — 
A  magyarok  istenére 
Esküszünk, 

Esküszünk,  hogy  rabok  tovább 
Nem  leszünk! 

Rabok  voltunk  mostanáig, 
Kárhozottak  ős  apáink, 


26 

Kik  szabadon  éltek  haltak, 

Szolgaföldben  nem  nyughatnak. 

A  magyarok  istenére 

Esküszünk, 

Esküszünk,  hogy  rabok  tovább 

Nem  leszünk! 

Sehonnai  bitang  ember, 

Ki  most,  ha  kell,  halni  nem  mer. 

Kinek  drágább  rongy  élete. 

Mint  a  haza  becsülete. 

A  magyarok  istenére 

Esküszünk, 

Esküszünk,  hogy  rabok  tovább 

Nem  leszünk! 

Fényesebb  a  láncnál  a  kard. 

Jobban  ékesíti  a  kart. 

És  mi  mégis  láncot  hordtunk! 

Ide  veled,  régi  kardunk! 

A  magyarok  istenére 

Esküszünk, 

Esküszünk,  hogy  rabok  tovább 

Nem  leszünk! 

A  magyar  név  megint  szép  lesz. 
Méltó  régi  nagy  hiréhez; 
Mit  rá  kentek  a  századok. 
Lemossuk  a  gyalázatot! 
A  magyarok  istenére 
Esküszünk, 

Eszküszünk,  hogy  rabok  tovább 
Nem  leszünk! 

Hol  sírjaink  domborulnak, 
Unokáink  leborulnak. 
És  áldó  imádság  mellett 
Mondják  el  szent  neveinket. 
A  magyarok  istenére 
Esküszünk, 

Esküszünk,  hogy  rabok  tovább 
Nem  leszünk! 


FÖLTÁMADOTT  A  TENGER 

Föltámadott  a  tenger, 
A  népek  tengere; 
Ijesztve  eget  földet. 
Szilaj  hullámokat  vet 
Rémítő  ereje. 

Látjátok  ezt  a  táncot? 
Halljátok  e  zenét? 
Akik  még  nem  tudtátok, 
Most  megtanulhatjátok. 
Hogyan  mulat  a  nép. 

Reng  és  üvölt  e  tenger. 
Hánykódnak  a  hajók, 
Sülyednek  a  pokolra. 
Az  árboc  és  vitorla 
Megtörve,  tépve  lóg. 

Tombold  ki,  te  özönvíz, 
Tombold  ki  magadat. 
Mutasd  mélységes  medred, 

S  dobáld  a  fellegekre 
Bőszült  tajtékodat; 

Jegyezd  vele  az  égre 
Örök  tanúságúi: 
Habár  fölül  a  gálya, 
S  alul  a  víznek  árja, 
Azért  a  víz  az  úr! 


RÁKÓCZI 


Hazánk  szentje,  szabadság  vezére. 
Sötét  éjben  fényes  csillagunk, 
Ó  Rákóczi,  kinek  emlékére 
Lángolunk  és  sírva  fakadunk ! 

Az  ügy,  melynek  katonája  voltál. 
Nemsokára  diadalmat  ül, 
De  te  nem  léssz  itt  a  diadalnál. 
Nem  jöhetsz  el  a  sír  mélyibűl. 

Hamvaidnak  elhozása  végett 
Elzarándokolnánk  szívesen, 
De  hol  tettek  le  a  földbe  téged. 
Hol  sírod?  nem  tudja  senki  sem! 

Számkiüztek  nemzeted  körébül, 
Számkiüzve  volt  még  neved  is, 
S  bedőlt  sírod  a  század  terhétül. 
Mely  fölötte  fekszik,  mint  paizs. 

Ó  de  lelked,  lelked  nem  veszett  el, 
Ilyen  lélek  el  nem  veszhetett; 

Szállj  le  hozzánk  hősi  szellemeddel, 
Ha  kezdődik  majd  az  ütközet. 

Vedd  a  zászlót,  vedd  szellemkezedbe, 
S  vidd  előttünk,  mint  hajdan  vivéd, 
S  másvilági  hangon  lelkesítve 
Erősítsd  meg  seregünk  szivét! 

S  rohanunk  az  ellenség  elébe, 
S  ha  utánunk  nyúl  száz  drága  kéz, 
S  lesz  előttünk  száz  halálnak  képe: 
Nem  lesz  köztünk,  aki  visszanéz. 

S  majd  ha  eljön  győzedelmünk  napja, 
A  szabadság  dicső  ünnepe, 
így  kiált  föl  millióknak  ajka: 
Aki  kezdte,  az  végezte  be! 


A  LEDŐLT  SZOBOR 

Állt  egy  szobor  magas  hegy  tetején. 
Olyan  magas  volt  e  hegy,  hogy  neki 
A  fellegek  szolgáltak  öv  gyanánt, 
S  vállán  pihent  meg  nyári  délben  a  nap. 

E  hegytetőn  állott  az  ércszobor. 
Egy  méltóságos  óriás-alak. 
Egyik  kezében  háborúi  kard. 
Másik  kezében  győzedelmi  zászló. 

Mikép  jutott  e  hegyre  e  szobor? 

A  földrül  vitték  őt  oda,  vagy  az 

Égből  esett  le?  ...  .  így  szentebb,  de  úgy 

Magasztosabb,  ha  emberkéz  emelte. 

Az  ég  s  a  föld  közös  munkája  volt, 
Isten  segített,  ember  f áradott; 
Sok  száz  esztendő  múlt  el,  mialatt 
Sok  miljom  kéz  bevégezé  a  munkát. 

De  végre  meglett.  Fönn  állt  a  szobor. 
Európa  látta  s  nézte,  s  mindenik 
Térd  meghajolt,  lenyomta  őket  a 
Fél  tisztelet  fél  rettegés  előtte. 

Áll  még  a  hegy,  de  orma  bús  rideg. 

Hol  a  szobor,  mely  koronája  volt? 

Tán  megirigylé  a  földtől  e  diszt 

Az  ég,  s  magához  fölragadta? ó  nem! 

Földindulás  jött,  mely  lerombolá, 

Megingatá  alapján  őt  e  vész, 

A  magasból  a  mélybe  dőlt  alá, 

S  alant  a  völgyben  elnyelé  a  posvány. 

Hazám,  hazám,  te  szent  dicső  szobor, 
E  posványban  kellett  fetrengened. 
Ott  henteregtél  három  századig 
A  sárrá  rothadt  zöld  hullámok  alján, 

S  fejed,  mit  egykor  koszorú  gyanánt 
Öveztek  fönn  a  szomszédcsiilagok. 
Az  ingoványok  undok  férgei 
Borították  el  ronda  testeikkel. 

Ó  én  hazám,  ó  én  szegény  hazám  1 
Minek  nevezzem  azt  az  érzeményt. 
Mely  mint  egy  sötét  felhőszakadás 
Omlik  szivembül  multad  emlékére? 

De  félre,  bú,  de  félre,  gyász,  el,  el! 
Nincs  a  mocsárban  már  a  szent  szobor, 
Fertö-ágyábul  kiemeltük  őt, 
Kihoztuk  őt  a  tiszta  levegőre. 

Ó  jertek,  jertek,  mossuk  tagjait. 
Legyen,  mint  volt,  olyan  szeplőtelen, 
Jőjön,  segítsen  mosni  mindenik. 
Az  asszony  könnyel  és  a  férfi  vérrel. 

Ha  régi  fényében  ragyogni  fog. 
Akkor  menjünk  pihenni,  társaim  ,  .  .  . 
Akkor  se  még,  nem!  még  azon  kivül 
Uj  kötelesség  fáradalma  vár  ránk. 

Föl  kell  emelnünk  a  szobrot  megint 
A  hegyre,  melyen  egykor  tündökölt, 
Amelyrül  olyan  méltóságosan 
Nézett  alá  a  bámuló  világra. 

Föl,  nemzetemnek  apraja,  nagya, 
Szégyen  reá,  ki  lomhán  vesztegel. 
Dicsőség  arra,  aki  dolgozik  .... 
Válasszatok  most:  szégyen  vagy  dicsőség! 


RESPUBLIKA 


Respublika,  szabadság  gyermeke 
S  szabadság  anyja,  világ  jótevője. 
Ki  bujdosol,  mint  a  Rákócziak, 
Köszöntelek  a  távolból  előre! 

Most  hódolok,  midőn  még  messze  vagy, 
Midőn  még  rémes  átkozott  neved  van, 
Midőn  még,  aki  megfeszíteni 
Kész  tégedet,  azt  becsülik  legjobban. 

Most  hódolok,  most  üdvözöllek  én. 
Hisz  akkor  úgyis  hódolód  elég  lesz. 
Ha  a  magasból  ellenidre  majd 
A  véres  porba  diadallal  nézesz. 

Mert  győzni  fogsz,  dicső  respublika. 
Bár  vessen  ég  és  föld  eledbe  gátot. 
Miként  egy  új,  de  szent  Napóleon, 
Elfoglalod  majd  a  kerek  világot. 

Kit  meg  nem  térit  szép  szelíd  szemed. 
Hol  a  szeretet  oltárlángja  csillog. 
Majd  megtéríti  azt  szilaj  kezed. 
Melyben  halálos  vésznek  kardja  villog. 

Te  léssz  a  győző,  a  diadal-ív 
Ha  elkészül,  a  te  számodra  lészen. 
Akár  virágos  tarka  pázsiton, 
Akár  a  vérnek  vörös  tengerében  1 

Szeretném  tudni,  ott  leszek-e  én 
A  győzedelmi  fényes  ünnepélyen? 
Vagy  akkorára  már  tán  elvisz  az 
Enyészet  s  ott  lenn  tart  a  sírba  mély  en  ? 

Ha  meg  nem  érem  e  nagy  ünnepet, 
Barátim,  emlékezzetek  meg  rólam  .  .  . 
Republikánus  vagyok  s  az  leszek, 
A  föld  alatt  is  ott  a  koporsóban  1 

Jertek  ki  hozzám,  s  ott  kiáltsatok 
Siromnál  éljent  a  respublikára, 
Meghallom  én  azt,  s  akkor  béke  száll 
Ez  üldözött,  e  fájó  szív  porára. 


A  SZÉKELYEK 


Nem  mondom  én:  előre  székelyek! 
Előre  mentek  úgyis,  hős  fiúk; 
Ottan  kivan  harcolni  mindegyik. 
Hol  a  csata  legrémesebben  zúg. 
Csak  nem  fajult  el  még  a  székely  vér! 
Minden  kis  cseppje  drágagyöngyöt  ér. 

Ugy  mennek  a  halál  elébe  ők, 
Amint  más  ember  menyegzőre  mén; 
Virágokat  tűznek  kalapjaik 
Mellé,  s  dalolnak  a  harc  mezején. 
Csak  nem  fajult  el  még  a  székely  vér! 
Minden  kis  cseppje  drágagyöngyöt  ér. 

Ki  merne  nékik  ellenállani? 
Ily  bátorságot  szívében  ki  hord? 
Mennek,  röpülnek,  mint  a  szél,  s  űzik 
Az  ellenséget,  mint  a  szél  a  port! 
Csak  nem  fajult  el  még  a  székely  vér, 
Minden  kis  cseppje  drágagyöngyöt  ér! 


CSATÁBAN 

A  földön  is  harag, 
Az  égben  is  harag! 
Kifolyt  piros  vér  és 
Piros  napsugarak! 

A  lemenő  nap  oly 
Vad  bíborban  ragyog! 
Előre,  katonák, 
Előre,  magyarok! 

Komoly  felhők  közül 
Bámul  reánk  a  nap, 
Rettentő  szuronyok 
Füstben  csillámlanak, 
A  sürü  lomha  füst 
Sötéten  gomolyog, 
Előre,  katonák. 
Előre,  magyarok! 

Ropog,  hosszan  ropog 
Csatárok  fegyvere. 
Ágyúk  bömbölnek,  hogy 
Reng  a  világ  bele; 
Te  ég,  te  föld,  talán 
Most  összeomlótok! 
Előre,  katonák. 
Előre,  magyarok! 

Szilaj  lelkesedés 
Foly  bennem,  mint  tüzár, 
A  vérszag  és  a  füst 
Megrészegíte  már. 
Előre  rontok  én. 
Ha  élek,  ha  halok! 
Utánam,  katonák. 
Utánam,  magyarok! 

AZ  ERDÉLYI  HADSEREG 

Mi  ne  győznénk?  hisz  Bem  a  vezérünk, 
A  szabadság  régi  bajnoka! 
Bosszúálló  fénnyel  jár  előttünk 
Osztrolenka  véres  csillaga. 

Ott  megy  ő,  az  ősz  vezér;  szakálla 
Mint  egy  fejér  zászló  lengedez; 
A  kivívott  diadal  utáni 
Békeségnek  a  jelképe  ez. 

Ott  megy  ő,  a  vén  vezér,  utána 
A  hazának  ifjúsága  mi, 
így  kisérik  a  vén  zivatart  a 
Tengerek  szilaj  hullámai. 

Két  nemzet  van  egyesülve  bennünk, 
S  mily  két  nemzet!  a  lengyel  s  magyar! 
Van-e  sors,  amely  hatalmasabb,  mint 
E  két  nemzet,  ha  egy  célt  akar? 

Egy  a  célunk:  a  közös  bilincset 
Összetörni,  melyet  hordozánk, 
S  összetörjük,  esküszünk  piros  mély 
Sebeidre,  megcsúfolt  hazánk! 

Küldd  elénk,  te  koronás  haramja. 
Légiónként  bérszolgáidat. 
Hogy  számodra  innen  a  pokolba 
Holttestökbül  építsünk  hidat. 

Mi  ne  győznénk?  hisz  Bem  a  vezérünk 
A  szabadság  régi  bajnoka! 
Bosszúálló  fénynyel  jár  előttünk 
Osztrolenka  véres  csillaga! 


CIPRUSLOMBOK 
ETELKA  SÍRJÁRÓL 


CS.  E.  KISASSZONY  EMLÉKKÖNYVÉBE 

Ha  e  sötét  betűk,  amiket  itt  leírok, 
Lennének  a  balsors,  amely  tán  téged  ér: 
Elvetném  tollamat,  nem  írnék,  bárha  lenne 
Minden  vonásomért  egy-egy  ország  a  bér. 


HULL  A  LEVÉL  A  VIRÁGRÓL  .  . 

Hull  a  levél  a  virágról, 
Elválok  én  a  babámtól. 
Isten  hozzád,  édes. 
Isten  hozzád,  kedves 
Galambocskám! 

Sárgul  a  hold  az  ég  alján, 
Mind  a  kettőnk  oly  halovány. 
Isten  hozzád,  édes. 
Isten  hozzád,  kedves 
Galambocskám! 

Harmat  hull  a  száraz  ágra, 
Könnyek  hullanak  orcánkra. 
Isten  hozzád,  édes. 
Isten  hozzád,  kedves 
Galambocskám  1 

Lesz  még  virág  a  rózsafán, 
Egymást  még  mi  is  látjuk  tán. 
Isten  hozzád,  édes. 
Isten  hozzád,  kedves 
Galambocskám! 


MIT  NEM  TETTEM  VOLNA  ÉRTED 

Mit  nem  tettem  volna  érted, 
Szép  kis  szőke  gyermekem! 
De  szerelmem  bemutatni 
Megtiltotta  végzetem. 

Az  egész,  mit  életemben 
Érted  tennem  lehetett. 
Annyi,  hogy  a  koporsóba 
Én  tevém  be  tetemed. 


HOVÁ  LEVÉL? 


Hová  levél?  te  szebb  reményeimnek 
Korán  kiégett  hajnalcsillaga! 
Keresni  foglak;  —  hasztalan  kereslek 
Vagy  még  meglátjuk  egymást  valaha? 

Ha  majd  az  éjnek  hallgatag  felében 
Halvány  sugárt  a  hold  a  földre  vet: 
A  temetőnek  küszöbét  átlépem, 
S  fejem  lehajtom  sírhalmod  felett. 

Fölébredendsz-e  ekkor  álmaidból. 
És  elhagyod  mély,  hűvös  nyoszolyád. 


4Í_ 

Hogy  meghallgasd,  amit  majd  ajakam  szól: 
A  szerelemnek  epedő  szavát. 

Fölébredendsz-e  ekkor  álmaidból, 
És  elhagyod  mély,  hűvös  nyoszolyád? 
Hogy  letöröljed  lankadt  pilláimról 
Az  érted  omló  könnyek  záporát. 

Fölébredendsz-e  ekkor  álmaidból, 
És  elhagyod  mély,  hűvös  nyoszolyád? 
Hogy  szellemed  majd  égő  csókjaimtól 
S  keblem  tüzétől  melegűljön  át. 

Vagy  holtjokat  a  sírok  ki  nem  adják? 
S  csak  a  mennyben  találkozol  velem?  .  .  .  . 
Vagy  többé  sem  az  éj  sem  a  mennyország 
Meg  nem  mutat  már  tégedet  nekem?! 


ZÁRJÁTOK  BE  MÁR  AZT  A  KOPORSÓT 

Zárjátok  be  már  azt  a  koporsót, 
És  vigyétek  ki  a  temetőbe! 
Hisz  elég  rég  nézem  már,  hogy  bennem 
Megmaradjon  mindörökre  képe, 
Vagy  hogy  szívem,  lelkem  összetépje! 


JAJ,  BE  BÜS  EZ  A  HARANGSZÓ! 

Jaj,  be  bús  ez  a  harangszó! 
Neked  harangoznak. 
Kedves,  hervadt  rózsaszála 
Tizenöt  tavasznak! 

A  templomnál  van  koporsód 
Koporsód  van  itten! 
Hova  veled  vőlegényként 
Egykor  jőni  hittem. 

Védangyala  kedvesemnek 
Odafönn  a  mennyben! 
Szánj,  és  vedd  el  eszemet,  vagy 
Vigasztalj  meg  engem. 

Vagy  talán  te  is  meghaltál? 
Tán  megölt  a  bánat? 
Hogy  hervadni  hagytad  ezt  a 
Legszebb  rózsaszálat. 


ÉN  VAGYOK  ITT 

Én  vagyok  itt,  emésztő  gyönyöröm! 
Én,  sírhalmodnak  hü  zarándoka; 
Kérdezni  jöttem,  hogy  mit  álmodál 
A  föld  alatt  az  első  éjszaka? 

Ó  én  nagyon  borzasztót  álmodám: 
A  földet  a  nap  űzé,  kergeté, 
Kétségbeesve  vágtatott  a  föld 
A  mélybe  le  s  a  csillagok  fölé; 

Utána  a  nap  fáradatlanul  .... 
A  végtelent  keresztülnyargalák. 
És  végre  elkezdett  rohanni  az 
Egész  rendvesztett,  megbomlott  világ. 

És  e  zavarban  egyre  kergeté 

A  földet  a  nap,  s  vad  haragja  közt. 

Hogy  kergeté  hiába,  megragadt 
Szilaj  kezével  egy  nagy  üstököst. 

S  rá  dobta  ....  épen  szívemen  talált. 
Képzelhető,  mint  fájt  e  seb  nekem; 
De  úgy  még  sem  fájt,  mint  az,  amit  vert 
Bennem  halálod,  legszebb  örömem! 


MIÉRT  TEKINTESZ  BE  SZOBÁMBA? 

Miért  tekintesz  be  szobámba? 
Kíváncsi  hold! 

Nem  ugy  foly  már  itt  a  világ,  mint 
Hajdanta  folyt. 

Egykor  ha  pillantásod  hozzám 

Betévedett: 

Látád  a  szívben  meg  nem  férő 

Lángéletet. 

Bú,  kedv  között  élet-halálra 
Látál  csatát. 

De  győzedelmeskedni  a  bút 
Nem  láthatád. 

Ez  akkor  volt,  —  ha  megtekinted 

Most  arcomat. 

Azt  vélheted:  tükörben  látod 

Tenmagadat. 

Hideg  vagyok  és  szótalan,  mint 
—  Ahonnan  jő 

E  hidegségem,  szótlanságom,  — 
A  temető. 

HOL  VAGY  TE,  RÉGI  KEDVEM? 

Hol  vagy  te,  régi  kedvem? 
Te  pajkos,  vad  fiú! 
Fölválta  lyánytestvéred, 
A  szótlan,  méla  bú. 

Játékszered  volt  szívem, 
Hová  nem  hordozád 
Nyílként  rohanva,  vitted 
A  nagy  világon  át, 

Mig  végre  megbotlottál 
Egy  sírhalom  fölött, 
S  estedben  a  játékszer, 
Szívem,  kettétörött. 


JÁTSZIK  ÖREG  FÖLDÜNK  .  .  . 

Játszik  öreg  földünk 
Fiatal  sugarával  a  napnak; 
Pajkos  enyelgés  közt 
Egymásnak  csókokat  adnak. 

A  Duna  hullámin, 
Bércén,  völgyén  a  vidéknek. 
Tornyokon,  ablakokon, 
Mindenhol  csókjaik  égnek. 

Oly  jó  kedvű  a  nap 
Jöttén,  jó  kedvű  lementén, 
Mintha  nem  is  látná 
Sírhalmodat,  édes  Etelkém! 

KÉKET  MUTATNAK  MÉG  .  .  .    • 

Kéket  mutatnak  még  a  távol  erdő 
Virító  fáin  a  zöld  levelek? 
Tajtékzik  még  a  Duna,  mint  szilaj  mén? 
Ha  vakmerő  harcosként  rajt  teremvén, 
Kergetni  kezdi  őt  a  fergeteg. 

Pirul  a  szép  menyasszony  még,  a  hajnal? 
Ha  vőlegényét  várja,  a  napot ; 
S  harmatkönyüket  sír  még  a  bús  özvegy. 
Az  éj?  midőn  a  csillagokhoz  fölmegy, 
És  látja  a  sok  árva  magzatot. 

Megmérhetetlen  látköröm  volt  egykor. 
Hanem  most  már  nem  látom  ezeket: 
Az  a  kis  domb,  mely  kedvesem  takarja, 
Rám  nézve  kél  átláthatlan  magasra, 
S  elrejt  előlem  földet  és  eget. 


HA  ÉLETÉBEN 

Ha  életében  nem  szerettem  volna 
A  szőke  fürtök  kedves  gyermekét: 
Övé  leendett  életem,  szerelmem, 
Midőn  halotti  ágyon  feküvék. 

Mi  szép,  mi  szép  volt  a  halotti  ágyon ! 
Mint  hajnalban  ha  fényes  hattyú  száll, 
Mint  tiszta  hó  a  téli  rózsaszálon: 
Lengett  fölötte  a  fehér  halál. 

HIÁBA  VÁRLAK  HÁT 

Hiába  várlak  hát  ezentúl? 
Megsiratott  szép  gyermekem! 
Meg  nem  jelensz  többé  nekem? 
Mint  eddig  gyakran  megjelentél 
Szobámban  csöndes  éjeken. 

Eljő  az  éj,  eljő  az  éjfél; 
Mi  haszna  jő?  nem  jő  veled. 
Nem  látom  lengő  szellemed, 
S  reményem  eltörött  szárnyával 
Födöm  be  bágyadt  szememet. 

Hová  levél?  miért  maradsz  el? 
Örökre  kedves  szép  leány  I 
Hervadt  orcám  ijeszt  talán? 
Ne  félj,  ne  félj  hervadt  orcámtól: 
Érted  levek  oly  halovány. 

Ó  jőj  fel  egyszer  még  sírodból. 
Mindennél  drágább  árny-alak! 
Csak  hogy  még  egyszer  lássalak; 
Aztánmondd,hogy  terhedre  van  búm, 
S  többé  nem  háborítalak. 


SZERELEM  GYÖNGYEI 


SZÁZ  ALAKBA 

Száz  alakba  öltözik  szerelmem, 
Száz  alakban  képzel  tégedet. 
Majd  sziget  vagy  s  vívó  szenvedélyem 
Mint  szilaj  folyam  fut  körüled. 

Máskor  ismét,  édes  kedvesem,  hogy 
Szentegyház  vagy,  én  azt  gondolom. 
És  szerelmem  mint  repkény  húzódik 
Fölfelé  a  szentegyház-falon. 

Néha  gazdag  utas  vagy  s  szerelmem, 
Mint  az  útonálló  megrohan, 
Néha  meg  mint  jámbor  alamizsnás 
Lép  eledbe  alázatosan. 

Majd  a  Kárpát  vagy,  s  én  ott  a  felhő, 
S  mennydörgéssel  ostromlom  szived. 
Majd  meg  rózsadomb  vagy,  s  én  körüled 
Csalogányként  zengek  éneket. 

lm,  szerelmem  ekkép  változik,  de 
Soha  meg  nem  szűnik,  mindig  él, 
S  nem  gyöngül,  ha  néha  szelidebb  is  . .  . 
Gyakran  csendes  a  folyó,  de  mély! 

I.  4 


50 


ÁLMAIMBAN  GYAKRAN 

Álmaimban  gyakran  látogatsz  meg, 
Életemnek  legszebb  álma  te ! 
Onnan  van,  mert  rajzolásit  elmém 
Minden  este  véled  végzi  be. 

Te  vagy  elmém  végső  gondolatja. 
Mielőtt  bezárkózik  szemem, 
így  az  égen,  mielőtt  az  éj  jön, 
A  szép  alkony  mindig  ott  terem. 

Hejh,  leányka,  akarod-e  tudni: 
Álmaimnak  foglalatja  mi? 

Rövid  az,  de  oly  szép ! látlak  téged 

Szerelemmel  rám  mosolygani. 

Ha  ez  igy  van,  mint  álmodni  szoktam. 
Ha  szeretsz  tán  engem,  ó  leány! 
Add  tudtomra,  kérlek,  hogy  ne  légyen 
Boldogságom  álomkép  csupán. 

De  ha  nincs  így,  ó  ha  nem  szeretsz,  s  tán 
Kebled  értem  soha  nem  hevül: 
Akkor  ....  akkor  legjobb  lesz  alunnom 
És  álmodnom  véghetetlenül. 

Kérem  istent,  hogy  ne  ébresszen  föl 
Az  Ítéletkor  se  engemet; 
Jobb  itt  lenn  csak  álmodnom,  hogy  bírlak, 
Mint  a  mennyben  lennem  nélküled! 

A  VILÁGTÓL  ELVONULVA 

A  világtól  elvonulva  élni 
Egy  csöndes  kis  házfödél  alatt, 
Elvonulva,  lyányka,  véled  élni  .... 
Ó  mily  szép,  mily  édes  gondolat! 

Itt  szeretném  hagyni  a  világot, 
Mely  ugy  sem  más,  mint  egy  csatatér. 
Harcolunk  s  mi  harcaink  jutalma? 
Legfölebb  is  tán  egy  kis  babér. 

És  ezért  küzködjem  én  örökké? 
S  megvagdalni  hagyjam  lelkemet? 
A  babér  csak  elfödi  sebünket. 
Elfödi,  de  nem  gyógyítja  meg. 

Tedd  kezembe  kezedet,  leányka, 
S  ahová  vezetsz:  megyek  veled; 
Ó  de  messze  menjünk,  hogy  ne  lássam 
Távolról  se  a  csatahelyet. 

Messze  menjünk  és  sebes  léptekkel. 
Hogy  minket  ne  érjen  majd  utol 
Múlt  időm  emléke,  e  madár,  mely 
Harcaimról  oly  búsan  dalol. 


HÁBORÚVAL  ÁLMODÁM 

Háborúval  álmodám  az  éjjel, 
Háborúba  hittak  a  magyart; 
Fölhivó  jelül,  mint  hajdanában, 
Országszerte  járt  a  véres  kard. 

4* 

S  fölriadt  a  véres  kard  láttára, 
Akinek  csak  egy  csepp  vére  volt. 
A  szabadság  drága  koszorúja, 
Nem  hitvány  pénz  volt  a  harci  zsold. 

Épen  e  nap  volt  menyegzőnk  napja, 
Az  enyém,  leányka,  s  a  tiéd; 
S  én,  hogy  haljak  a  honért,  elhagytam 
Házasságunk  első  éjjelét. 

Ügy-e,  lyányka,  a  menyegző  napján 
Menni  és  meghalni,  szörnyű  vég? 
És  mégis,  ha  rá  kerülne  a  sor, 
Ugy  tennék,  mint  álmomban  tevék. 


A  LETARLOTT 

A  letarlott  megsárgult  vidéken 
Szomorúan  ül  az  őszi  köd  .... 
Múlt  időmnek  szomorú  emléke 
Őszi  ködként  ült  szivem  fölött. 

Feljön  a  nap  fényes  arculatja 
És  eloszlik  a  szomorú  köd  .... 
Fényes  arcod  megláttam,  leányka, 
S  világosság  lett  szivem  fölött. 

Ó  de,  lyányka,  ugy  ne  tégy,  mint  a  nap. 
Mely  azért  véré  el  a  ködöt. 
Csak  azért,  hogy  tisztán  lássék :  milyen 
Hervadás  van  a  világ  fölött. 

ELNÉMULT  A  FERGETEG 

Elnémult  a  fergeteg  süvöltő 
Hárfájának  zordon  éneke. 
Nyugodt  a  táj,  mint  az  arc,  mely  küz- 
A  halállal  s  már  kiszenvede.        [dött 

Oly  szelíd,  szép  őszi  délután  vanl 
Itt-ott  látni  csak  kis  felleget; 
A  viharból  ugy  maradt  meg  ez,  mint 
Bús  időkből  az  emlékezet. 

A  faluknak  bádogtornyait  a 
Nap  sugári  megaranyozák; 
Délibábok  távol  tengerében 
Mint  hajók  lebegnek  a  tanyák. 

Áttekintek  a  nagy  láthatáron, 
Rónaság  ez,  völgy-  és  hegytelen. 
Szívem  is  most  ily  végetlen  róna  .... 
Nincsen  benne  más,  csak  szerelem. 

Szivem  olyan  tele  szerelemmel. 
Hogy  terhétől  csaknem  elesik. 
Ugy  vagyok,  mint  a  fa,  melynek  ága 
Alig  bírja  dús  gyümölcseit. 

Szívem  így,  megtelve  szerelemmel. 
Egy  pohár,  amely  csordultig  áll  ...  . 
Drága  bor! ...  s  ha  a  lyány  porba  önti? 
Kár  lesz  ....  inkább  idd  ki  te,  halál! 

MILYEN  FURCSA  ÁLMÁM 

Milyen  furcsa  álmám  volt  az  éjjel! 
Lyányka,  te  megszúrtad  szívemet, 
És  belőle  minden  vér  kifolyt;  de 
Minden  csepp  vérből  egy  rózsa  lett. 

Mit  jelenthet  ez  az  álom?  ....  semmit, 
Csak  azt,  hogy  ilyen  a  szerelem; 
A  szegény  szivet  halálra  gyötri, 
S  olyan  édes  ez  a  gyötrelem! 


FELHŐK 


ELVÁNDOROL  A  MADÁR 

Elvándorol  a  madár, 

Ha  őszre  jár 

Az  idő. 

(Tavasszal  azonban  ismét  visszajő.) 

Száll....  száll....  száll....  viszi  szárnya; 

Azon  veszed  észre  magad,  hogy  már  a 

Távolság  kék  levegőit  issza. 

Olyan  sebesen  száll, 

Hogy  eltűnő  álomnak  véled.  — 

A  madárnál 

Mi  száll  tova  még  sebesebben  ? ....  az  élet ! 

De,  mint  a  madár,  ez  nem  tér  többé  vissza. 


NEM  SÍROK  ÉN 

Nem  sírok  én  és  nem  panaszkodom; 

Nem  mondom  én  el  másnak:  mi  bajom? 

De  nézzetek  szinetlen  arcaimra. 

Ott  föl  van  írva; 

És  nézzetek  szemembe,  mely  kiégett, 

S  belőle  kiolvashatjátok, 

Hogy  rajtam  átok  fekszik,  átok, 

Hogy  fáj  nekem,  hogy  nagyon  fáj  az  életi 

SZERETNÉM  ITT  HAGYNI 

Szeretném  itt  hagyni  a  fényes  világot, 

Amelyen  oly  sok  sötét  foltot  látok. 

Szeretnék  rengetegbe  menni, 

Ahol  nem  lenne  senki,  senki ! 

Ott  hallgatnám  a  lombok  suttogását, 

Ott  hallgatnám  a  patakok  zúgását 

És  a  madárnak  énekét, 

S  nézném  a  felhők  vándorseregét, 

Nézném  a  nap  jöttét  s  lementét .... 

Mig  végre  magam  is  lemennék. 


MI  A  DICSŐSÉG? 


Mi  a  dicsőség?  ....  tündöklő  szivárvány, 
A  napnak  könnyekben  megtört  sugara. 


SOK  EMBERT  ISMEREK .... 

Sok  embert  ismerek, 

Ki  önmagát  legjobban  szereti; 

De  másnak  ismét  vannak  kedvesi. 

Kiket  magánál  forróbban  szeret, 

S  ezeket  sokszor  még  is  megbántja. 

Aztán  megbánja. 

Hogy  könnyeket  facsart  szeméből. 

Kinek  egy  vidám  pillantatáért, 

Kinek  egy  mosolyáért 

A  legszebb  részt  od'adná  életéből. 

Ilyenkor  tudja  csak:  mi  a  gyötrelem? 

Mik  a  keservek? 

És  kéri  szivét:  repedj  meg,  6  szivem  1 

S  ez  —  büntetésül  —  nem  reped  meg! 

A  BÁNAT?  EGY  NAGY  ÓCEÁN 

A  bánat?  egy  nagy  óceán. 
S  az  öröm? 

Az  óceán  kis  gyöngye.  Talán, 
Mire  fölhozom,  össze  is  töröm. 


MIT  ETTÉL,  FÖLD  .... 

Mit  ettél,  föld,  hogy  egyre  szomjazol? 
Hogy  annyi  könnyet  s  annyi  vért  iszol? 


HOVÁ  LESZ  A  KACAJ  .... 

Hová  lesz  a  kacaj, 

Hová  lesz  a  sóhaj. 

Ha  hangja  elenyész? 

S  hová  lesz  az  ész, 

Midőn  már  nem  gondolkodik? 

S  a  szeretet, 

S  a  gyűlölet. 

Ha  a  szívből  kiköltözik? 


TE  IFJÚSÁG .... 

Te  ifjúság,  te  forgószél! 
Ki  szép  virágfüzért 

Sodorsz  magaddal e  virágokat 

Futtodban  homlokunkra  keríted  . . . 
Egy  perc  alatt 
Ismét  leröpíted. 

S  gyorsan  tovább  futasz. 
Mi  búsan  álmélkodva  állunk 
S  kérdezzük:  igaz-e,  hogy  nálunk 
Valál?  talán  nem  is  igaz! 


KIK  A  FÖLD  ALACSONY  PORÁBÓL  . . . 

Kik  a  föld  alacsony  porából, 

Mit  minden  féreg  gázol, 

A  naphoz  emelkedtek. 

Ti  szárnyas,  óriási  lelkek ! 

Hogy  van,  hogy  titeket  a  törpe  világ 

Mindig  kicsinyeknek  kiált? 

Természetes!  hiszen  a  tölgy  a  bérceken 
Kisebbnek  tetszik,  mint  a  fűzfa  ide  lenn. 


AZ  ÉN  SZIVEM .... 

Az  én  szivem  egy  földalatti  lak. 

Sötét,  sötét! 

Az  öröm  egy-egy  fényes  sugarat 

Csak  néha  vét 

Mélyébe  e  földalatti  háznak. 

Ez  a  fény  is  csak  azért  pillant  bele. 

Hogy  lássa  a  szörnyeket,  mik  ott  tanyáznak, 

Mikkel  tele  van,  tele! 


MIVÉ  LESZ  A  FÖLD?.... 

Mivé  lesz  a  föld? megfagy-e,  elég-e? 

Én  ugy  hiszem,  hogy  meg  fog  fagyni  végre. 
Megfagyasztják  a  jéghideg  szivek. 
Amelyek  benne  s  bele  fekszenek. 

FÖNSÉGES  ÉJ! 

Fönséges  éj! 

Az  égen  tündökölve  ballag 

A  nagy  hold  s  a  kis  esti  csillag. 

Fönséges  éj! 

A  harmat  csillog  a  gyep  bársonyán, 

Bokor  sátrában  zeng  a  csalogány. 

Fönséges  éj! 

Az  ifjú  mostan  megy  szeretője  után 

S  most  megy  gyilkolni  a  zsivány. 

Fönséges  éj! 


KI  FOGJA  VAJON  MEGFEJTENI .... 

Ki  fogja  vajon  megfejteni 

E  rejtélyt: 

Az  emberiségnek  könnyei 

Lemoshatnák-e  az  emberiségnek  szennyét? 


SZÉP  KEDVESEM .... 

Szép  kedvesem,  ha  majd  az  oltár  mellett 

Dobog  felém  szerelmes  kebled! 

S  ha  majd  körülünk  apró  gyermekek 

Mosolyganak,  enyelgenek! 

S  ha  majd  fölénk  a  szemfedő  borúi, 
S  kivisznek,  s  rajtunk  a  sír  domborul! . . . 
S  ha  majd  hozzánk  az  unokák  kijőnek 
Szép  alkonyán  a  sárga,  csendes  ősznek, 
S  merengve  nézik  ákáclombjainkat, 
Miket  fejfánknál  a  lég  halkan  ingat .... 

Ó  SZERELEM .... 

Ó  szerelem,  te  óriási  lángl 
Ki  a  világot  gyújtod  ránk, 

Aztán  ellobbansz tán  egy  perc  alatt, 

S  örök  sötétség  és  hideg  hamvad  marad. 


MULANDÓSÁG .... 

Mulandóság  a  királyok  királya. 
Ez  a  világ  az  ő  nagy  palotája. 
Sétál  föl  és  le  benne, 
S  nincs  hely,  hová  ne  menne, 
S  hová  lelép,  amire  hág, 

Minden  pusztul körüle  fekszenek 

Szétszórva:  eltört  koronák, 
Hervadt  virágok,  megrepedt  szivek. 


FÖVÉNYSZEM ....  HARMATCSEPP .... 

Fövényszem  ....  harmatcsepp a  szikla. 

Ezer  villám  meg  nem  rengethet [melyet 

Az  örökké  rengő  tenger  .... 

A  tiszta  napfény  és  a  szennyes  ember 

És  minden,  minden  a  világon 

Csak  álom,  tünedékeny  álom. 

Ez  álma  mind  a  természetnek. 

Kit  miljom  év  előtt  szender  lepett  meg, 

S  ki  álmodik 

Talán  még  miljom  s  miljom  évekig. 

De  fölébred  végre. 

Egyszerre  fölriad, 

Fölkeltik  egyre-rémesb  álmai, 
És  ekkor  a  borzalom  miatt 
A  semmiség  feneketlen  tengerébe 
Fog  ugrani. 


FEJEMBEN  ÉJ  VAN .... 

Fejemben  éj  van,  éjek  éjjele, 
S  ez  éj  kísértetekkel  van  tele; 
Agyamban  egymást  szülik  a  gondolatok, 
S  egymást  tépik  szét,  mint  vadállatok. 
Lázzal  verő  szivemnek  vére  forr. 
Mint  boszorkány  üstjében  a  bűvös  viz. 
Gyúlt  képzeletem  mint  meteor 
Fut  át  a  világon  és  magával  visz. 
Laktársam  a  kétségbeesés, 
Szomszédom  a  megörülés. 


A  FELHŐK 


Ha  én  madár  volnék:  örökké 
A  felhők  közt  szállonganék. 
Ha  festő  volnék:  egyebet  sem. 
Csupán  felhőket  festenék. 

Ugy  kedvelem  én  a  felhőket! 
Megüdvözlöm  mindegyiket 
Érkeztekor,  s  elmondom  néki 
Távoztakor:  isten  veled. 

Ó  nékem  olyan  jó  barátim 
E  tarka  égi  vándorok. 

Ugy  ismernek  már,  hogy  talán  még 
Azt  is  tudják,  mit  gondolok. 

Oly  sokszor  néztem  én  őket,  ha 
Szép  halkan  szenderegtenek 
A  hajnal  és  az  alkony  keblén, 
Mint  ártatlan  kis  gyermekek. 

És  néztem  őket,  hogyha  jöttek 
Mint  haragos  vad  férfiak, 
Hogy  a  viharral,  e  zsarnokkal 
Élet-halálra  vívjanak. 

És  néztem,  hogyha  virasztott  a 
Beteg  ifjú,  a  holdvilág, 
S  ők  halvány  arccal  ezt,  miként  hű 
Lyánytestvérek,  körülfogák. 

Láttam  már  minden  változásban, 
Melyen  csak  általmentenek; 
S  akármikor  s  akárhogy  látom. 
Mindég  egyformán  tetszenek. 

Miért  vonzódom  úgy  hozzájok? 
Mert  ők  lelkemnek  rokoni. 
Mely  mindig  új  s  új  alakot  vált 
S  mégis  folyvást  az  egykori. 

Lehet  még  másban  szinte  hozzám 
A  felhőt  hasonlítani: 
Vannak  neki,  miként  szememnek, 
Könyüi  és  villámai. 

ALKONY 

Olyan  a  nap,  mint  a  hervadt  rózsa, 
Lankadtan  bocsátja  le  fejét; 
Levelei,  a  halvány  sugárok 
Bús  mosolylyal  hullnak  róla  szét. 

Néma,  csendes  a  világ  körülem, 
Távol  szól  csak  egy  kis  estharang, 
Távol  s  szépen,  mintha  égbűl  jönne 
Vagy  egy  édes  álomból  e  hang. 

Hallgatom  mély  figyelemmel.  Ó  ez 
Ábrándos  hang  jól  esik  nekem. 
Tudj'  isten,  mit  érzek,  mit  nem  érzek, 
Tudja  isten,  hol  jár  az  eszem. 


HOMÉR  ÉS  OSZIÁN 

Hol  vannak  a  hellének  és  hol  a  celták? 

Eltűntének  ök,  valamint 

Két  város,  amelyet 

A  tengerek  árja  benyel. 

Csak  tornyaik  orma  maradt  ki  a  vizből . . 

E  két  torony  orma:  Homér  és  Oszián. 

Koldus  vala  az, 

Királyfi  emez.  Mi  különbség! 

De  egybe  hasonlatosak: 

Mind  ketteje  vak  volt. 

Szemfényeiket  tán 

Leikök  lobogó  tüze,  önnön 

Dicsőségök  nagysága  vévé  el? 

I.  5 

I 


Halljátok  Hornért? 

Dalában  a  mennyei  bolt 

Egy  csendes  örömnek  örök  mosolya, 

Ahonnan  a  hajnali  bíbor 

S  a  déli  sugár  aranya 

Oly  nyájasan  ömlik  alá 

A  tengeri  szőke  habokra 

És  bennök  a  zöld  szigetekre, 

Hol  istenek  űzik  az  emberi  nemmel 

Boldog  vegyülésben 

Játékidat,  ó  gyönyörű  szerelem! 

S  látjátok  amott  Osziánt? 

Az  éjszaki  tenger  örök  ködü  földén 

Vad  szikla  fölött  viharokkal  együtt 

Harsogja  dalát  az  alaktalan  éjben. 

És  feljön  a  hold, 

Mint  a  lemenő  nap. 

Oly  vérvörösen, 

S  zord  fénybe  borítja  a  rengeteget,  hol 

Bolygnak  seregestül 

A  harc  mezején  elesett  daliák 

Bús  szellemei. 

Minden  mi  világos. 
Minden  mi  virágzó 
Dalodban,  ó  koldusok  őse,  Homér! 


Nagy  szellemek  ők!  ha  varázskezeik 

Érintik  a  lant  idegét. 

Mint  isten  igéje,  világot  1 

Alkotnak  az  ember  elé. 

Mely  bámulatos  szép 

És  bámulatos  nagy.  — 

Minden  mi  sötét, 
Minden  mi  sivár, 
Dalodba,  királyi  utód,  Oszián!  — 

Csak  rajta,  daloljatok  egyre, 

Verjétek  a  lantot,  az  isteni  lantot, 

Homér  s  Oszián! 

Eljönek  az  évek 

Századjai  s  ezredei;  letipornak 

Mindent  könyörtelenül,  ó  de 

Ti  szentek  vagytok  előttök; 

Mindenre  a  sárga  halált  lehelik. 

Csak  ősz  fejetek  koszorúja  marad  zöld! 


ÖSZ  ELEJÉN 


Üres  már  a  fecskefészek 
Itt  az  eszterhéj  alatt. 
Üres  már  a  gólyafészek 

Tetejében  a  kéménynek 

Vándor  népe  ott  halad. 

Ott  a  messzeség  homályin, 
Ott  az  égnek  magasán. 
Látom  még,  mint  kis  felhőket. 
Vagy  már  nem  is  látom  őket? 
Csak  ugy  képzelem  talán. 

Elröpülnek,  elröpültek, 
Tavasz  s  nyár  vendégei, 
És  őket  már  nem  sokára 
A  kertek  s  mezők  virága 
S  a  fák  lombja  követi. 


5* 

Mint  szeszélyes  hölgy,  a  mennybolt 
Majd  borul,  majd  kiderül. 
Ajka  még  mosolyg,  s  szemébe 
Könny  tolul ....  ennek  sincs  vége, 
S  ajkán  újra  mosoly  ül. 

Bús  mosolygás  és  vidám  könny! 
Csodálatos  keverék. 
Észrevétlen  karon  fogja 
És  egy  más  világba  vonja 
A  merengés  emberét. 

Órahosszat  elmerengek, 
És  ha  egy  elejtett  tárgy 
Vagy  harang,  amely  megkondul, 
Fölriasztott  álmaimbul: 
Elmém,  nem  tudom,  hol  járt? 


ÉJ  VAN . 


Éj  van,  csend  és  nyugalomnak  éje, 
A  magas  menny  holdas,  csillagos; 
Szőke  gyermek,  kék  szemű  kökényfa. 
Drágagyöngyöm!  mit  csinálsz  te  most? 

Engem  édes  álmák  környékeznek, 
De  nem  alszom,  ébren  álmodom. 
Minden  álmám  egy  fényes  királyság, 
S  koronája  te  vagy  angyalom! 

Beh  szeretném  most,  ha  lopni  tudnék, 
A  lopás  bármily  rút  lelki  folt! 
Meglopnám  az  álmák  kincstárát,  hogy 
Gazdagítsam  a  szegény  valót. 


NÉPDALOK 


BEFORDULTAM  A  KONYHÁRA.. 

Befordultam  a  konyhára, 
Rágyújtottam  a  pipára.... 
Azaz  rágyújtottam  volna, 
Hogyha  már  nem  égett  volna. 

A  pipám  javában  égett, 
Nem  is  mentem  én  a  végett! 
Azért  mentem,  mert  megláttam. 
Hogy  odabenn  szép  leány  van. 

Tüzet  rakott  eszemadta. 
Lobogott  is,  amint  rakta ; 
Jaj  de  hát  még  szeme  párja ; 
Annak  volt  ám  nagy  a  lángja! 

Én  beléptem,  ő  rám  nézett. 
Aligha  meg  nem  igézett! 
Égő  pipám  kialudott. 
Alvó  szívem  meggyúladott. 

A  SZERELEM,  A  SZERELEM... 

A  szerelem,  a  szerelem, 
A  szerelem  sötét  verem ; 
Bele  estem,  benne  vagyok, 
Nem  láthatok,  nem  hallhatok. 

Őrizem  az  apám  nyáját, 
De  nem  hallom  a  kolompját; 
Rá-rá  megy  a  zöld  vetésre, 
Hejh  csak  későn  veszem  észre. 

Tele  rakta  édes  anyám 
Eleséggel  a  tarisznyám; 
Elvesztettem  szerencsésen, 
Lesz  módom  a  böjtölésben. 


Édes  apám,  édes  anyám,  | 

Ne  bízzatok  most  semmit  rám, 
Nézzétek  el,  ha  hibázok  — 
Tudom  is  én,  mit  csinálok ! 


A  VIRÁGNAK  MEGTILTANI  NEM  LEHET. 

A  virágnak  megtiltani  nem  lehet. 
Hogy  ne  nyíljék,  ha  jön  a  szép  kikelet; 
Kikelet  a  lyány,  virág  a  szerelem. 
Kikeletre  virítani  kénytelen. 

Kedves  babám,  megláttalak,  szeretlek! 
Szeretője  lettem  én  szép  lelkednek  — 
Szép  lelkednek,  mely  mosolyog  szehden 
Szemeidnek  büvösbájos  tükrében. 

Titkos  kérdés  keletkezik  szivemben: 
Mást  szeretsz-e,  gyöngyvirágom,  vagy  en- 
Egymást  űzi  bennem  e  két  gondolat,  [gem? 
Mint  ősszel  a  felhő  a  napsugarat. 

Jaj  ha  tudnám,  hogy  másnak  vár  csókjára 
Tündér  orcád  tejben  úszó  rózsája: 
Bujdosója  lennék  a  nagy  világnak, 
Vagy  od'adnám  magamat  a  halálnak. 

Ragyogj  reám,  boldogságom  csillaga! 
Hogy  ne  legyen  életem  bús  éjszaka; 
Szeress  engem,  szívem  gyöngye,  ha  lehet, 
Hogy  az  isten  áldja  meg  a  lelkedet. 


SÍKOS  A  HÓ,  SZALAD  A  SZÁN. 

Síkos  a  hó,  szalad  a  szán, 
Esketőre  viszik  babám, 
Esketőre  viszik  szegényt 
Mások  kívánsága  szerént. 

Hajh,  ha  mostan  hó  lehetnék: 
A  szán  alatt  beroskadnék; 
Fölfordulna,  s  kedves  babám 
Még  egyszer  átkarolhatnám  — 

Átkarolnám,  ajakára 
Csókot  nyomnék  utójára, 
S  melegétől  hü  szivének 
Elolvadnék....  úgy  halnék  meg! 

KIS  FURULYÁM  SZOMORÚFŰZ  ÁGA.. 

Kis  furulyám  szomorúfűz  ága, 
Temetőben  szomorkodik  fája; 
Ott  metszettem  azt  egy  sírhalomról, 
Nem  csoda,  hogy  oly  siralmasan  szól. 

Ott  hunytál  le,  kedves  szép  csillagom ! 
Ragyogásod  többé  nem  láthatom. 
Hogy  ne  volna  hát  sötét  világom! 
Hogy  volna  hát  élni  kívánságom! 

Haza  ballag  nyájam  este  felé, 
Én  ballagok  a  temető  felé, 
Kél  a  holdnak  halovány  orcája. 
Kél  furulyám  epedő  nótája. 

Addig  epeszt  a  bánat  engemet, 
Addig,  addig  nyögöm  keservemet: 
Míg  egyszer  a  hanggal  egyetemben 
Lelkem  is  a  más  világba  reppen. 


TEMETÉSRE  SZÓL  AZ  ÉNEK.. 

Temetésre  szól  az  ének, 
Temetőbe  kit  kisérnek? 
Akárki !  már  nem  földi  rab, 
Nálam  százszorta  boldogabb. 

Itt  viszik  az  ablak  alatt; 
Be  sok  ember  sírva  fakadt! 
Mért  nem  visznek  engemet  ki. 
Legalább  nem  sírna  senki. 

A  FALUBAN  UTCAHOSSZAT. 

A  faluban  utcahosszat 
Muzsikáltatom  magamat; 
Tele  palack  a  kezembe, 
Táncolok,  mint  veszett  fene. 

Húzd  rá,  cigány,  siralmasan, 
Hogy  magamat  kisírhassam. 
De  majd  ott,  az  ablak  alatt 
Húzzatok  valami  vigat. 

Ott  lakik  az  én  csillagom. 
Az  én  bujdosó  csillagom. 
Aki  tőlem  elbujdosott, 
S  világát  mással  éli  most. 

Hejh  cigányok,  itt  az  ablak: 
Most  a  leges-legvigabbat! 
Ne  lássa  az  a  csalfa  lyány. 
Hogy  búsulok  csalfaságán. 


ÁRVALYÁNYHAJ  A  SÜVEGEM 
BOKRÉTÁJA.... 

Árvalyányhaj  a  süvegem  bokrétája, 
Árva  leány  a  szerelmem  violája; 
Azt  magamnak  kinn  a  pusztán  szakasztottam, 
Ezt  magamnak  a  faluban  választottam. 

Gyönyörű  kis  szőke  leány  a  kedvesem. 
De  hogy  jó  lesz,  még  abban  sem  kételkedem. 
A  kék  virág  tiszta  búza  között  terem,, 
Mátkámnak  is  kék  virág  van  a  szemiben. 

EZ  A  VILÁG  AMILYEN  NAGY. . . . 

Ez  a  világ  amilyen  nagy, 

Te,  galambom,  oly  kicsiny  vagy; 

De  ha  téged  birhatnálak, 

A  világért  nem  adnálak! 

Te  vagy  a  nap,  én  az  éjjel, 
Teljes  teli  sötétséggel; 
Ha  szivünk  összeolvadna. 
Rám  be  szép  hajnal  hasadna! 

Ne  nézz  reám,  süsd  le  szemed  — 
Elégeti  a  lelkemet! 
De  hisz  úgy  sem  szeretsz  engem, 
Égjen  el  hát  árva  lelkem! 


A  TORONYBAN  DELET  HARANGOZNAK 

A  toronyban  delet  harangoznak, 
A  fejem  tetejére  süt  a  nap. 
Hejh,  ha  olyan  közel  volna  sírom. 
Mint  amilyen  rövid  az  árnyékom. 

Kihozta  az  ebédet  a  gyerek; 
Amint  látom,  egy  kis  bort  is  küldtek. 
Beh  savanyú!....  de  csak  kiürítem. 
Hiszen  még  savanyúbb  az  életem. 

Élet,  élet,  áldástalan  élet! 
Számadásod  velem  mikor  végzed? 
Mikor  mondod:  menj  isten  hírével, 
Porladozzál  porló  szeretőddel! 

ALKU 

Juhász  legény,  szegény  juhász  legény ! 
Tele  pénzzel  ez  a  kövér  erszény ; 
Megveszem  a  szegénységet  tőled, 
De  rá'dásul  add  a  szeretödet. 

„Ha  ez  a  pénz  volna  csak  foglaló, 
S  még  száz  ennyi  lenne  borravaló, 
S  id'adnák  a  világot  rá'dásnak. 
Szeretőmet  még  sem  adnám  másnak!" 


ERESZKEDIK  LE  A  FELHŐ .... 

Ereszkedik  le  a  felhő, 
Hull  a  fára  őszi  eső, 
Hull  a  fának  a  levele, 
Még  is  szól  a  fülemile. 

Az  óra  jó  későre  jár. 
Barna  kis  lyány,  alszol-e  már? 
Hallod-e  a  fülemilét, 
Fülemile  bús  énekét? 

Záporeső  csak  úgy  szakad. 
Fülemile  csak  dalolgat. 
Aki  bús  dalát  hallgatja. 
Megesik  a  szíve  rajta. 

Barna  kis  lyány,  ha  nem  alszol. 
Hallgasd,  mit  e  madár  dalol ; 
E  madár  az  én  szerelmem, 
Az  én  elsóhajtott  lelkem ! 

TEDD  LE,  BOJTÁR,  A  SUBÁDAT  .  .  . 

Tedd  le,  bojtár,  a  subádat, 
Mennykő  szántsa  meg  a  hátad. 
Látod  már  a  patak  is  letette, 
Vele  a  langy  tavasz  letétette. 

Falu  végén  foly  a  patak. 
Fejér  keble  csak  ugy  dagad. 
Dagad,  dagad  széles  jó  kedvében, 
Hogy  az  ég  lenéz  megint  rá  kéken. 

Hova  szállott  a  cinege? 
Honnan  jöttél,  fülemile? 
Akárhonnan,  semmi  gondom  rája, 
Csak  te  dalolj,  bokrok  furulyája. 

Kizöldült  a  kis  kert  fája, 
Mintha  toll  nőtt  volna  rája; 
El  ne  röpülj,  megtollasodott  fa, 
Hadd  üljek  rózsámmal  árnyékodba. 

Minek  mégy  a  boltba  kis  lyány. 
Pántlikát  akarsz  venni  tán? 
Nézd,  a  mező  szebb  pántlikát  árul, 
Szebbet,  ingyen,  sok  ezer  virágbul. 

TÁVOLBÓL 


JÖVENDÖLÉS 

„Mondád,  anyám,  hogy  álmainkat 
Éjente  festi  égi  kéz; 
Az  álom  ablak,  melyen  által 
Lelkünk  szeme  jövőbe  néz. 

Anyám,  álmodtam  én  is  egyet, 
Nem  fejtenéd  meg,  mit  jelent? 
Szárnyim  növének,  s  átröpűltem 
A  levegőt,  a  végtelent." 

,Fiacskám,  lelkem  drága  napja. 
Napomnak  fénye!  örvendezz; 
Hosszúra  nyújtja  élted  isten, 
Álmodnak  boldog  titka  ez.* 

És  nőtt  a  gyermek,  lángra  lobbant 
Meleg  keblén  az  ifjúkor, 
S  a  dal  malasztos  enyh  a  szívnek, 
Midőn  hullámzó  vére  forr. 

Lantot  ragadt  az  ifjú  karja, 
Lantjának  adta  érzetét, 
S  dalszárnyon  a  lángérzemények 
Madárként  szálltak  szerteszét. 

Égig  röpült  a  bűvös  ének, 
Lehozta  a  hír  csillagát, 
És  a  költőnek  sugarából 
Font  homlokára  koronát. 

De  méreg  a  dal  édes  méze; 
S  mit  a  költő  a  lantnak  ad, 
Szivének  mindenik  virága, 
Éltéből  egy-egy  drága  nap. 

Pokollá  lett  az  érzelemláng, 
És  ő  a  lángban  martalék ; 
A  földön  őt  az  életfának 
Csak  egy  kis  ága  tartja  még. 

Ott  fekszik  ő  halálos  ágyon, 
Sok  szenvedésnek  gyermeke, 
S  hallá,  mit  a  szülő  bús  ajka 
Kínjának  hangján  rebege: 

,Halál,  ne  vidd  el  őt  karomból, 

Ne  vidd  korán  el  a  fiút; 

Soká  ígérte  őt  éltetni 

Az  ég ... .  vagy  álmunk  is  hazud  ? — 

„Anyám,  az  álmok  nem  hazudnak! 
Takarjon  bár  a  szemfödél : 
Dicső  neve  költő  fiadnak, 
Anyám,  soká,  örökkön  él." 

FÜSTBE  MENT  TERV 

Egész  utón  —  haza  felé  — 
Azon  gondolkodám : 
Miként  fogom  szólítani 
Rég  nem  látott  anyám? 

Mit  mondok  majd  először  is 
Kedvest,  szépet  neki? 
Midőn,  mely  bölcsőm  ringatá, 
A  kart  terjeszti  ki. 

S  jutott  eszembe  számtalan 
Szebbnél  szebb  gondolat, 
Mig  állni  látszék  az  idő, 
Bár  a  szekér  szaladt. 

S  a  kis  szobába  toppanék.... 
Röpült  felém  anyám.... 
S  én  csüggtem  ajkán....  szótlanul 
Mint  a  gyümölcs  a  fán. 


TÁVOLBÓL 


Kis  lak  áll  a  nagy  Duna  mentében ; 
Ó  mi  drága  e  lakocska  nékem! 
Könnyben  úszik  két  szemem  pillája, 
Valahányszor  gondolok  reája. 

Bár  maradtam  volna  benne  végig! 
De  az  embert  vágyai  vezérlik ; 
Vágyaimnak  sólyomszárnya  támadt, 
S  oda  hagytam  ős  lakom  s  anyámat. 

Kínok  égtek  a  szülőkebelben, 
Hogy  búcsúmnak  csókját  rá  leheltem; 
S  kínja  lángi  el  nem  aluvának 
Jéggyöngyétől  szeme  harmatának. 

Mint  ölelt  át  reszkető  karával! 
Mint  marasztott  esdeklő  szavával  I 
Ó,  ha  akkor  látok  a  világba: 
Nem  marasztott  volna  tán  hiába. 

Szép  reményink  hajnalcsillagánál 
A  jövendő  tündérkert  gyanánt  áll ; 
S  csak  midőn  a  tömkelegbe  lépünk: 
Venni  észre  gyászos  tévedésünk. 

Engem  is  hogy  csillogó  reményem 
Biztatott  csak,  minek  elbeszélnem? 
S  hogy  mióta  járom  a  világot, 
Bolygó  lábam  száz  tövisre  hágott. 

....  Szép  hazámba  ismerősök  mennek ; 
Jó  anyámnak  tőlök  mit  izenjek  ? 
Szóljatok  be,  földiek,  ha  lészen 
Ütazástok  háza  közelében. 

Mondjátok,  hogy  könnyeit  ne  öntse. 
Mert  fiának  kedvez  a  szerencse  — 
Ah,  ha  tudná,  mily  nyomorban  élek, 
Megrepedne  a  szive  szegénynek! 


ISTVÁN  ÖCSÉMHEZ 

Hát  hogymint  vagytok  otthonn,  Pistikám? 
Gondoltok-e  ugy  néha-néha  rám? 

Mondjátok-e,  ha  estebéd  után 
Beszélgetéstek  meghitt  és  vidám, 
Mondjátok-e  azt  est  óráinál: 
Hát  a  mi  Sándorunk  most  mit  csinál? 
És  máskülönben  hogy  van  dolgotok? 
Tudom,  sokat  kell  fáradoznotok, 
örök  törődés  naptok,  éjetek. 
Csak  hogy  szükecskén  megélhessetek. 
Szegény  atyánk!  ha  ő  ugy  nem  bízik 
Az  emberekben:  jégre  nem  viszik. 
Mert  ő  becsületes  lelkű,  igaz: 
Azt  gondola,  hogy  minden  ember  az. 
És  e  hitének  áldozatja  lett. 
Elveszte  mindent,  amit  keresett. 
Szorgalmas  élte  verítékinek 
Gyümölcseit  most  más  emészti  meg. 
Mért  nem  szeret  ugy  engem  istenem? 
Hogy  volna  mód,  sorsán  enyhítenem. 
Agg  napjait  a  fáradástul  én. 
Mily  édes-örömest  fölmenteném. 
Ez  fáj  nekem  csak,  nyugodt  éltemet 
Most  egyedül  ez  keseríti  meg. 
Tégy  érte,  amit  tenni  bír  erőd; 
Légy  jó  fiú,  és  gyámolítsad  őt. 
Vedd  vállaidra  félig  terheit, 
S  meglásd,  öcsém,  az  isten  megsegít. 
S  anyánkat,  ezt  az  édes  jó  anyát, 
Ó  Pistikám,  szeresd,  tiszteld,  imádd! 
Mi  ő  nekünk?  Azt  el  nem  mondhatom. 
Mert  nincs  rá  szó,  nincsen  rá  fogalom; 
De  megmutatná  a  nagy  veszteség: 
Ha  elszólítná  tőlünk  őt  az  ég 

E  néhány  sorral  érd  be  most,  öcsém. 
Én  a  vidámság  hangját  keresem, 
És  akaratlan  ilyen  fekete 
Lett  gondolatjaimnak  menete; 
S  ha  még  tovább  fonnám  e  fonalat, 
Szívem  repedne  a  nagy  kín  alatt. 
Más  levelem  majd  több  lesz  és  vidám. 
Isten  megáldjon,  édes  Pistikám! 


A  JÓ  ÖREG  KOCSMÁROS 

Itt,  ahonnan  messze  kell  utazni,  míg  az 
Ember  hegyet  láthat,  itt  a  szép  alföldön, 
Itten  élek  én  most  megelégedéssel. 
Mert  időm  vidáman,  boldogságban  töltöm. 
Falu  kocsmájában  van  az  én  lakásom; 
Csendes  kocsma  ez,  csak  néha  zajlik  éjjel. 
Egy  jó  öreg  ember  benne  a  kocsmáros  .  .  . 
Áldja  meg  az  isten  mind  a  két  kezével! 

Van  szállásom  itten  s  ennem-innom  ingyen, 
Soha  sem  volt  ennél  jobb  gondviselésem. 
Az  ebédre  nem  kell  senkit  is  megvárnom. 
És  mindnyájan  várnak  én  rám,  hogyha  késem. 
Csak  egyet  sajnálok:  az  öreg  kocsmáros 
Összekoccan  néha  jó  feleségével; 

No  de  amint  összekoccan,  meg  is  békül 

Áldja  meg  az  isten  mind  a  két  kezével  I 

Elbeszélünk  néha  a  letűnt  időkről. 
Hejh,  régibb  idői  boldogak  valának ! 
Háza,  kertje,  földje,  pénze,  mindene  volt. 
Alig  tudta  számát  ökrének,  lovának. 

Pénzét  a  hitetlen  emberek  csalása, 
Házát  a  Dunának  habjai  vitték  el; 
így  szegényült  el  a  jó  öreg  kocsmáros  .... 
Áldja  meg  az  isten  mind  a  két  kezével ! 

Alkonyuló  félben  van  már  élte  napja, 
S  ilyenkor  az  ember  nyugodalmat  óhajt, 
S  ő  reá,  szegényre,  a  szerencsétlenség, 
ö  reá  mostan  mért  legtöbb  gondot  és  bajt. 
Fáradoz  napestig,  vasárnapja  sincsen, 
Mindig  későn  fekszik,  mindig  idején  kel; 
Mint  sajnálom  én  e  jó  öreg  kocsmárost .... 
Áldja  meg  az  isten  mind  a  két  kezével! 

Biztatom,  hogy  majd  még  jóra  fordul  sorsa; 
ó  fejét  csóválja,  nem  hisz  a  szavamnak,  [som, 
„Ügy  van,  úgy,"  szól  később „  jóra  fordul  sor- 
Mert  hisz  lábaim  már  a  sír  szélén  vannak." 
Én  elszomorodva  borulok  nyakába, 
S  megfürösztöm  arcát  szemeim  könnyével, 

Mert  az  én  atyám  e  jó  öreg  kocsmáros 

Áldja  meg  az  isten  mind  a  két  kezével ! 


A  VÉN  ZÁSZLÓTARTÓ 

Fut  Bécs  felé  Jellasics,  a  gyáva, 
Seregének  seregünk  nyomába. 
Megrémülve  fut  a  magyar  hadtól; 
Magyar  hadban  egy  vén  zászlótartó. 

Ki  az  a  vén  zászlótartó  ottan 
Olyan  tüzes  lelki  állapotban? 
Szemem  rajta  kevélyen  mereng  el: 
Az  én  apám  az  az  öreg  ember! 

Az  én  apám  e  vén  zászlótartó 
„Vészben  a  hon!"  elhatott  a  nagy  szó, 
Elhatott  kórágyához,  fülébe, 
S  mankó  helyett  zászlót  vett  kezébe. 

Vállait  egy  kínos  élet  gondja, 
Betegség  és  ötvennyolc  év  nyomja, 
S  ő  feledve  minden  baját,  búját. 
Ifjak  közé  hadi  bajtársul  állt, 

S  kit  eddig  az  asztaltól  az  ágyba 
Alig  alig  birt  elvinni  lába. 
Ellenséget  üz  mostan  serényen 
Ifjúsága  régi  erejében. 

Mi  vitte  őt  háború  zajába? 
Hiszen  neki  nincsen  gazdagsága. 
Mit  féltene,  mit  védnie  kéne. 
Hogy  ne  jusson  ellenség  kezére. 

Annyi  földet  sem  mondhat  övének, 
Melyben  egykor  koporsója  fér  meg, 
S  mégis  mégis  viszi  lobogóját. 
Azok  előtt,  kik  a  hazát  óják. 

Ép  azért  ment,  mert  semmivel  sem  bír; 
Küzd  a  gazdag,  de  nem  a  hazáért, 
Védi  az  a  maga  gazdaságát .... 
Csak  a  szegény  szereti  hazáját. 

Édes  apám,  én  voltam  tenéked 
Ekkoráig  a  te  büszkeséged; 
Fordult  a  sor,  megfordult  végképen. 
Te  vagy  mostan  az  én  büszkeségem. 

Érdemes  vagy  a  cserkoszorúra! 
Alig  várom,  hogy  lássalak  újra, 
S  megcsókoljam  örömtől  reszketve 
Kezedet,  mely  a  szent  zászlót  vitte. 

És  ha  többé  nem  látnálak  téged? 
Látni  fogom  fényes  dicsőséged; 
Könnyem  leszen  sírodnak  harmatja, 
S  híred  a  nap,  mely  azt  fölszárítja  I 


SZÜLEIM  HALÁLÁRA 

Végre  megtörtént  a 
Rég  várt  viszontlátás ! 
Nincs  köszönet  benne, 
Nincsen  istenáldás. 

Láttam  jó  atyámat vagy  csak  koporsóját. 

Annak  sem  látszott  ki  csak  az  egyik  széle. 
Ezt  is  akkor  láttam  kinn  a  temetőben, 
Mikor  jó  anyámat  tettük  le  melléje. 

Sem  atyám  sem  anyám 

Nincs  többé  nem  is  lesz. 

Kiket  szoríthatnék 

Dobogó  keblemhez. 

Akiknek  csókolnám  még  lábuk  nyomát  is. 

Mert  engemet  szivök  vérén  neveltek  fel. 

Mert  körülöveztek,  mint  a  földet  a  nap 

Lángoló  sugári,  szent  szeretetökkel ! 

Ó  atyám,  ó  anyám. 
Miért  távozátok? 
Tudom,  hogy  áldás  a 
Sír  nyugalma  rátok. 

De  mi  nektek  áldás,  az  átok  énnékem 
Melytül  szegény  szivem  csakhogy  nem  reped 
Ha  így  bántok  velem,  ti  kik  szerettetek,  [meg! 
Mit  várjak  azoktul,  akik  nem  szeretnek? 

Itt  hagytak,  elmentek. 

Nem  is  jőnek  vissza! 

Omló  könnyeimet 

Sírjok  halma  issza. 

Folyjatok,  könnyeim,  folyj,  te  forró  patak. 

Szivárogj  le  hideg  orcáikra  halkan. 

Hadd  tudják  meg  rólad:  árva  gyermeköknek 

Elhagyott  lelkén  mily  égő  fájdalom  van! 

De  nem,  de  nem,  inkább 

Eltávozom  innen, 

Hogysem  könnyem  árja 

Hozzájok  lemenjen ; 

Mentsen  isten  tőle  ....  édes  jó  szülőim 

Hogyha  megéreznék  fiuknak  keservét. 

Szerető  szivök  a  sírban  sem  pihenne. 

Egy  bú  lenne  nékik  a  hosszú  öröklét. 

Isten  veletek  hát .  .  . 

Csak  egyszer  még,  egyszer 

Ölelkezem  össze 

Sírkeresztetekkel .... 

Olyan  a  két  ága,  mint  két  ölelő  kar, 

Mintha  apám  s  anyám  nyújtaná  ki  karját 

Tán  fölemelkedtek  halotti  ágyokból, 
Fiokat  még  egyszer  ölelni  akarják! 


FELESÉGEK  FELESÉGE 


TE  A  TAVASZT  SZERETED  .  . 

Te  a  tavaszt  szereted, 
Én  az  őszt  szeretem. 
Tavasz  a  te  életed, 
ösz  az  én  életem. 

Piros  arcod  a  tavasz 
Virító  rózsája, 
Bágyadt  szemem  az  ősznek 
Lankadt  napsugara. 

Egy  lépést  kell  tennem  még. 
Egy  lépést  előre, 
S  akkor  rá  jutok  a  tél 
Fagyos  küszöbére. 

Lépnél  egyet  előre. 
Lépnék  egyet  hátra, 
S  benne  volnánk  közösen 
A  szép  meleg  nyárba. 

TE  VAGY,  TE  VAGY,  BARNA  KIS  LYÁNY . . . 

Te  vagy,  te  vagy,  barna  kis  lyány. 

Szemem  s  lelkem  fénye! 

Te  vagy  mind  a  két  életem 

Egyetlen  reménye! 

Ha  ez  az  egy  reményem  is 

Elmúlandó  álom. 

Nem  leszek  boldog  sem  ezen. 

Sem  a  más  világon! 

Álldogálok  a  tó  partján 
Szomorúfűz  mellett. 
Nekem  való  hely;  engem  ily 
Bús  szomszédság  illet. 
Nézem  lecsüggő  ágait 
Szomorúfűzfának, 
Mintha  azok  csüggedt  lelkem 
Szárnyai  volnának. 

Elszállott  már  a  madár  a 

Hervadt  őszi  tájról, 

Hejh  ha  én  is  kiszállhatnék 

Búmnak  országából! 

Nem  szállhatok,  mert  búm  oly  nagy, 

Oly  nagy,  mint  szerelmem. 

És  szerelmem  ....  és  szerelmem  .... 

Ó  ez  véghetetlen! 


95 


NEM  CSODA,  HA  ÚJRA  ÉLEK  .  .  . 

Nem  csoda,  ha  újra  élek, 
Mert  hisz  újra  láttam  őt! 
Visszaszáll  belém  a  lélek, 
Eszmélek,  mint  azelőtt. 

Kín  s  reménység  kebelemben 
Újra  fáklyát  gyújtanak, 
És  e  fénynél  e  teremben 
Kergetőznek,  játszanak.  — 

Tudni  most  csak  azt  szeretném: 
Mi  volt  e  találkozás? 
Csak  azon  tűnődik  elmém: 
Véletlen  vagy  számítás? 

Ó  e  lyányka  oly  rejtélyes. 
Szíve  olyan  mély  folyam, 
Hogy  szemem,  bármilyen  éles. 
Néz  beléje  hasztalan! 

Rejtély  vagy  te,  lyányka  nékem, 
S  állsz  megfejthetetlenűl; 
Kárhozatom?  üdvességem? 
Egyik  a  kettő  közül. 

Ó  de  melyik?  ....  törhetetlen 
Lánc  körülem  e  titok, 
Vonna  már  el  sorsom  innen. 
És  nem  szabadulhatok. 

Bontsd  ki,  lyányka,  e  titoknak 
Fátyolából  homlokod, 
Mert  én  addig  el  nem  hagylak, 
Míg  le  nem  hull  fátyolod  .... 

Jaj  de  kell,  kell  mennem,  bárha 
Bizonytalanság  kisér; 
Ür  a  sors,  hajlok  szavára, 
Ö  parancsol  és  nem  kér. 

Elmegyek,  de  nem  örökre. 
Majd  ha  friss  virágokat 
Hint  a  tavasz  fürteidre. 
Dalnokod  meglátogat. 

Én  leszek  az  első  fecske. 
Mely  tihozzátok  röpül, 
S  minden  reggel,  minden  este 
Cseveg  ablakod  körül. 

Le  a  kertbe,  a  mezőre 
Együtt  járunk,  úgy-e  bár? 
S  nézzük,  lyányka,  a  föld  vére, 
A  patak,  mi  pezsgve  jár. 

Nézzük  majd  a  sok  virágot, 
Amint  nyílnak  kelyheik, 
S  ha  ezeket  nyílni  látod. 
Szíved  is  tán  megnyílik. 


97 


VOLT  EGY  SZEGÉNY  FIÚ 

Volt  egy  szegény  fiú, 

Ki  mindig  éhezek; 

Nem  volt  egy  megevő  falatja, 

Nem  szánta  öt  sem  föld  sem  ég. 

Hosszú,  nagyon  hosszú  inség  után 
így  szóla  hozzá  egy  sötét  alak: 
„Én  téged  minden  földi  bajtól 
Megszabadítalak. " 

Az  éh-halál  volt,  akinek 

Szavai  ekkép  hangozának; 

És  a  fiú,  hogy  mentül  hamarabb 

Pihenjen,  ment  sírt  ásni  önmagának. 

S  amint  így  sírján  dolgozék, 
A  földben  egy  edényt  talál. 
Amely  aranynyal,  drágakővel 
Csordultig  áll. 

A  koldusból  nagyúr  lett. 
Él  fejedelmileg, 
Körüle  pompa,  fény 
És  drága  ételek. 

Mért  a  fiú  ezen  dúsgazdagságban 
Csak  féligmeddig  és  csak  néha  víg? 
Mert  fél  szegény,  fél  a  fölébredéstől. 
Azt  véli,  hogy  csak  álmodik.  — 


I. 

Én  vagyok  e  szegény  fiú, 
S  te  a  talált  kincs,  édes  angyalom! 
Nem  merem  hinni,  hogy  szeretsz; 
Ugy  félek,  félek,  hogy  csak  álmodom! 


BÚSULNAK  A  VIRÁGOK  . 

Búsulnak  a  virágok. 
Szegénykék  betegek. 
Nincs  messze  már  halálok. 
Mert  a  tél  közeleg. 

Miként  az  aggastyánnak 
Megőszült  fürtéi, 
Ugy  hullanak  a  fáknak 
Sárgult  levelei.  ♦ 

Hiába  a  vidéken 

Körültekintenem, 

Nincs  a  nagy  messzeségben 

Egy  zöld  bokrocska  sem. 

Van  egy!  majd  elfeledtem  . . . 
Lelkem,  te  vagy,  te  vagy 
A  zöld  bokor,  amelyben 
Az  ősz  nyomot  nem  hagy ; 

Rajtad  folyvást  teremnek 
S  fognak  virítani 
A  boldog  szerelemnek 
Örökzöld  lombjai. 

RESZKET  A  BOKOR,  MERT 

Reszket  a  bokor,  mert 
Madárka  szállott  rá. 
Reszket  a  lelkem,  mert 
Eszembe  jutottál, 
Eszembe  jutottál, 
Kicsiny  kis  leányka, 
Te  a  nagy  világnak 
Legnagyobb  gyémántja! 

Teli  van  a  Duna, 
Tán  még  ki  is  szalad. 
Szivemben  is  alig 
Fér  meg  az  indulat. 
Szeretsz,  rózsaszálam? 
Én  ugyan  szeretlek, 
Apád,  anyád  nálam 
Jobban  nem  szerethet. 

Mikor  együtt  voltunk, 
Tudom,  hogy  szerettél. 
Akkor  meleg  nyár  volt, 
Most  tél  van,  hideg  tél. 
Hogyha  már  nem  szeretsz. 
Az  isten  áldjon  meg. 
De  ha  még  szeretsz,  úgy 
Ezerszer  áldjon  meg! 


7* 


100 

BÍROM  VÉGRE  JULISKÁMAT 

Bírom  végre  Juliskámat, 
Mindörökre  bírom  őt, 
Az  enyémnek  vallhatom  már 
Isten  és  világ  előtt. 

Megjött  már  jó  kedvem,  és  még 
Nem  hagyott  el  bánatom; 
Sírjak-e  vagy  mosolyogjak 
Örömömben?  nem  tudom. 

Én  vagyok  hát  az  az  ember, 
Aki  annyit  szenvedek? 
Akinek  szivén  ahány  nap. 
Annyi  átok  feküvék. 

Én  vagyok  hát  az  az  ember. 
Ki  most  a  legboldogabb? 
Ki,  míg  a  világ  világ  lesz. 
Boldogságban  párt  nem  kap. 

Bárcsak  már  lehullanának 
A  virágok  s  levelek! 
Most  az  ősz  lesz  tavaszom,  mert 
Akkor  vőlegény  leszek  .... 

De  nem  nézek  a  jövőbe. 
Belenéznem  nem  lehet. 
Mert  az  olyan  fényes  nap,  hogy 
Megvakítná  szememet. 

Rád  tekintek,  holdvilágom, 
Rád  tekintek,  muIt  idő. 
Szinte  oly  szép,  de  szelídebb 
Sugaraddal  jőj  elő. 

Drága  nap,  mit  nála  tölték. 
Kedvesemnél,  drága  nap! 
Üdvességben  egy  öröklét 
S  futtában  egy  pillanat. 

Oda  vontam  őt  magamhoz, 
Halkan  vontam  őt  felém ; 
Mint  égett,  midőn  legelső 
Csókomat  rá  lehelem! 

Mint  égett  arcátul  ajkam ! 
Most  is  érzem  melegét. 
Mintha  bennem  egy  elolvadt 
Nap  tüzárja  folyna  szét. 

Sőt  a  sírtól  sem  félek  már. 
Hogy  meghüt  majd  engemet. 
Mert  e  láng  még  ott  is  fogja 
Melegítni  szivemet. 


MILY  SZÉP  A  VILÁG! 

Én  hittem-e  egykor 
Átoknak  az  éltet? 
Én  bolygtam  a  földön. 
Mint  éji  kisértet? 
Elégeti  arcom 
A  szegy eni  láng! 

Mily  édes  az  élet, 
Mily  szép  a  világ ! 

Vad  ifjúkoromnak 
Szélvésze  kitombolt, 
Kék,  tiszta  szemével 
Mosolyg  le  a  mennybolt. 
Mint  gyermekeikre 
Az  édes  anyák  — 
Mily  édes  az  élet, 
Mily  szép  a  világ! 

Minden  napom  egy  bút 
Gyomlál  ki  szivembül. 
Kert  újólag  e  szív, 
Mely  széltire  zöldül. 
És  benne  virít  a 
Sok  tarka  virág.... 
Mily  édes  az  élet, 
Mily  szép  a  világi 

A  bizodalom,  kit 
Oly  rútul  elüzék, 
Két  karral  újonnan 
Lelkemre  fűződek, 
Mint  távoli  útról 
Jött  régi  barát.... 
Mily  édes  az  élet. 
Mily  szép  a  világ! 

Jertek  közelembe, 
Jó  régi  barátok. 
Nem  néz  a  gyanúnak 
Kancsal  szeme  rátok, 

Elvertem  az  ördög 
Ez  atyjafiát.... 
Mily  édes  az  élet, 
Mily  szép  a  világ! 

Hát  még  ha  eszembe 
Jut  ifjú  virágom, 
A  barna  leány,  e 
Szép  hajnali  álom, 
Kit  én  ugy  imádok 
S  ki  engem  imád  — 
Mily  édes  az  élet. 
Mily  szép  a  világ! 


HOL  A  LEÁNY,  KI  LELKEM  RÖPÜLÉSÉT. . 

Hol  a  lány,  ki  lelkem  röpülését 
Követni  bírná  te  kivüled? 
És  hol  a  férfi,  aki  én  kivülem 
Szived  mélyére  lemerülhet? 
Egymáshoz  illünk;  a  teremtés  napján 
Egymásnak  voltunk  már  rendelve  mi ... . 
Isten  kötötte  össze  lelkeinket. 
Ember  nem  képes  elválasztani. 

Mint  törnek  ők  s  hadd  törjenek  reánk  az 
Önérdek  rozsdás  fegyverével; 
Elhárítjuk  mi  könnyen  a  csapást  a 
Szerelem  varázsvesszejével. 
A  szerelem  a  legnagyobb  hős,  ennek 
Valának  legtöbb  diadalmai .... 
Isten  kötötte  össze  lelkeinket. 
Ember  nem  képes  elválasztani. 

Szeretjük  egymást  égő  szerelemmel. 

Te  tiszta  szent  vagy,  ó  leányka, 

S  az  én  szivemnek,  hogyha  volt  is  foltja, 

Leégeté  szerelmem  lángja. 

Mért  oltanátok  el  keblünk  tüzét?  mely 

Oltár  fölött  is  méltó  állani.... 

Isten  kötötte  össze  lelkeinket, 

Ember  nem  képes  elválasztani. 

Tiéd  vagyok,  szép  angyalom,  tiéd,  és 
Te  az  enyém  vagy  mindörökre  I 
Együtt  lépünk  az  élet  határáig 
Rózsákra,  tövisekre, 
S  ha  átörültük,  átbusúltuk  éltünk, 
Együtt  fogunk  a  sírban  porlani.... 
Isten  kötötte  össze  lelkeinket. 
Ember  nem  képes  elválasztani. 


LÁTOM  KELET  LEGGAZDAGABB 
VIRÁNYIT.... 

Látom  kelet  leggazdagabb  virányit, 
A  természetnek  virág-háremét, 
S  a  napnak  rózsaszínű  szempilláit: 
Hasadt  felhő  mosolygó  peremét;     • 
Látok  homályos  pálmaligetet, 
Hol  a  szellő  rejtélyesen  susog. 
És  énekel  fényes  madársereg.... 
Madarak?  vagy  tán  zengő  csillagok?  — 
—  Látok  nagy  hegyről  egy  kék  szigetet 
A  tenger  és  a  messzeség  ölében; 
Körülem  ősz  van,  amott  kikelet, 
Vándorló  darvak  úsznak  át  az  égen 

Az  öszbül  a  tavaszba,  és  utánok 
Elküldi  a  szív  minden  vágyait, 
S  e  vágy  talán  még  jobban  boldogít. 
Mint  ha  ott  volnék,  ahol  lenni  vágyok.  — 

—  Látok  mesés,  holdfényes  éjszakát, 

Az  élet  alszik,  a  halál  viraszt: 

A  légen  szellemek  suhannak  át, 

Ruháiktól  megrezzen  a  haraszt ; 

Nem  alvilági  rémes  szellemek: 

Boldog  halottak,  kik  lejöttenek 

A  holdsugárok  arany  fonalán 

Csillagjaidból,  mennyei  magasság. 

Hogy  kedveseiket  meglátogassák, 

S  hogy  ajkaikra  csókolják  talán 

Az  édes  álmát,  melyben  lelkeik 

Az  ég  üdvét  előre  erezik. 

Látok  mindent,  mi  soha  sem  a  szemnek, 

Csak  a  sejtésnek  látható  az  éjben.... 

S  mindezt  két  szemben  látom:  kedvesemnek 

Sötét  világú,  ábrándos  szemében. 


AUGUSZTUS  5-DIKÉN 

Itt  a  gyürü,  itt  a  gyürü. 
Itt  van  végre  ujjamon ! 
Itt  van  ajka,  itt  van  ajka, 
Itt  van  végre  ajkamon! 

Ó  mi  édes,  ó  mi  édes 
A  csók  piros  ajakán ! 
A  kerek  világnak  minden 
Édessége  itt  van  tán. 

Csókolj,  csókolj senki  sem  lát.... 

Szíjad,  szíjad  ajkamat! 

S  ha  látnak  is?  jegyeseknek 

Csókolózni  már  szabad. 

Addsza  ajkad,  addsza  orcád, 
Homlokod,  szemeidet, 
Elborítom  csókjaimmal, 
Mint  a  hajnal  az  eget. 

Szédülök....  fogj  meg  karoddal, 
Lágy  karoddal,  szép  leány! 
Csók-e  ez  vagy  bor?  biz  én  már 
Nem  is  tudom  igazán. 

Bor  lesz  ez,  bor!  ilyet  ittak 
Az  olympi  istenek, 
S  én,  az  ember,  nem  birom  meg. 
Fölforgatja  eszemet. 

Mámor  szállt  nehéz  fejemre, 
Ó  de  milyen  mámor  ez ! 
Égbe  vitt....  a  föld  alattam 
Végtelen  mélységbe  vesz. 

Túl  jutottam  már  a  felhők 
Tarka  vándor  táborán. 
Csillagok  között  röpülök. 
Mindenik  egy  csalogány. 

Mint  dalolnak,  mint  dalolnak! 
Ilyet  nem  hallott  fülem. 
S  milyen  fény!  százezer  villám 
Nyargalózik  körülem. 

Hát  a  szívem,  hát  a  szívem? 
Ott  van,  ott  van  még  a  baj.... 
Fiu,  ugy  vigyázz  magadra: 
Örömödben  meg  ne  halj! 


BESZÉL  A  FÁKKAL  A  BÚS  ŐSZI  SZÉL. 

Beszél  a  fákkal  a  bús  őszi  szél, 
Halkan  beszélget,  nem  hallhatni  meg; 
Vajon  mit  mond  nekik?  beszédire 
A  fák  merengve  rázzák  fejőket. 
Dél  s  est  között  van  az  idő,  nyújtózom 
A  pamlagon  végig  kényelmesen.... 
Keblemre  hajtva  fejecskéjét,  alszik 
Kis  feleségem  mélyen,  csendesen. 

Egyik  kezemben  édes  szendergőm 
Szelídeden  hullámzó  kebele. 
Másik  kezemben  imakönyvem:  a 
Szabadságháborúk  története! 
Minden  betűje  üstökös  csillagként 

Nyargal  keresztül  magas  lelkemen 

Keblemre  hajtva  fejecskéjét,  alszik 
Kis  feleségém  mélyen,  csendesen. 

Arany  csal  s  ostor  kerget  tégedet 
A  zsarnokért  megvívni,  szolganép. 
És  a  szabadság?  egyet  mosolyog, 
S  mind,  aki  híve,  a  harctérre  lép, 
S  érette,  mint  a  szép  lyánytól  virágot. 
Sebet,  halált  oly  jó  kedvvel  vészen.... 
Keblemre  hajtva  fejecskéjét,  alszik 
Kis  feleségem  mélyen,  csendesen. 

Hány  drága  élet  hullt  már  érted  el, 
Ó  szent  szabadság!  és  mi  haszna  van? 
De  lesz,  ha  nincs;  tiéd  a  diadal 
Majd  a  csatáknak  utósóiban, 
S  halottaidért  bosszút  is  fogsz  állni, 

S  a  bosszúállás  rettentő  leszen! 

Keblemre  hajtva  fejecskéjét,  alszik 
Kis  feleségem  mélyen,  csendesen. 

Vérpanoráma  leng  előttem  el, 
A  jövendő  kor  jelenései. 
Saját  vérök  tavába  fúlnak  bé 

A  szabadságnak  ellenségei  1 

Egy  kis  mennydörgés  szívem  dobogása, 
S  villámok  futnak  által  fejemen, 
S  keblemre  hajtva  fejecskéjét,  alszik 
Kis  feleségem  mélyen,  csendesen. 


SZEPTEMBER  VÉGÉN 

Még  nyílnak  a  völgyben  a  kerti  virágok. 
Még  zöldéi  a  nyárfa  az  ablak  előtt. 
De  látod  amottan  a  téli  világot? 
Már  hó  takará  el  a  bérci  tetőt. 
Még  ifjú  szivemben  a  lángsugarú  nyár 
S  még  benne  virít  az  egész  kikelet. 
De  íme  sötét  hajam  őszbe  vegyül  már, 
A  tél  dere  már  megüté  fejemet. 

Elhull  a  virág,  eliramlik  az  élet .... 
Ülj,  hitvesem,  ülj  az  ölembe  ide! 
Ki  most  fejedet  kebelemre  tevéd  le. 
Holnap  nem  omolsz-e  sirom  fölibe? 

Ó  mondd:  ha  előbb  halok  el,  tetemimre, 
Könnyezve  borítasz-e  szemfödelet? 
S  rá  birhat-e  majdan  egy  ifjú  szerelme, 
Hogy  elhagyod  érte  az  én  nevemet? 

Ha  eldobod  egykor  az  özvegyi  fátyolt, 
Fejfámra  sötét  lobogóul  akaszd, 
Én  feljövök  érte  a  síri  világból 
Az  éj  közepén,  s  oda  leviszem  azt, 
Letörleni  véle  könyüimet  érted, 
Ki  könnyeden  elfeleded  hívedet, 
S  e  szív  sebeit  bekötözni,  ki  téged 
Még  akkor  is,  ott  is,  örökre  szeret! 


ROZSABOKOR  A  DOMBOLDALON, 

Rózsabokor  a  domboldalon. 
Borulj  a  vállamra,  angyalom. 
Súgjad  a  fülembe,  hogy  szeretsz, 
Hejh,  milyen  jól  esik  nekem  ez! 

Lenn  a  Dunában  a  nap  képe, 
Reszket  a  folyó  örömébe. 
Ringatja  a  napot  csendesen, 
Épen  mint  én  téged  kedvesem. 

Mit  nem  fognak  rám  a  gonoszok, 
Hogy  én  istentagadó  vagyok! 
Pedig  mostan  is  imádkozom .... 
Szíved  dobogását  hallgatom. 

AZ  UTÓSÓ  VIRÁGOK 

Őszi  idő  a  javából, 
A  természet  homlokáról 
Minden  szépet  leragad. 
Nincsen  a  mezőkön  semmi, 
Még  a  kertben  is  keresni 
Kell  már  a  virágokat. 

Kis  Juliskám  összeszedte 
És  bokrétává  kötötte 
A  maradék  szálakat. 
Jól  tevéd,  kis  feleségem, 
Kedvet  szerzesz  evvel  nékem, 
S  tán  velők  sem  tessz  roszat. 

Már  ha  úgy  is  halniok  kell, 
Haljanak  hát  legalább  el 
Itt  hol  látják  szemeink; 
Könnyebb  lesz  talán  halálok, 
Hogyha  azok  néznek  rajok, 
Akikőket  szeretik. 


MÉG  ALIG  VOLT  REGGEL .... 

Még  alig  volt  reggel,  már  megint  este  van. 
Még  alig  volt  tavasz,  már  megint  itt  a  tél. 
Még  alig,  Juliskám,  hogy  megismerkedtünk, 
S  már  feleségem  vagy,  már  rég  azzá  lettél. 

Még  alig  hogy  játszánk  apáink  térdén,  s  már 
Maholnap  ott  alszunk  nagyapáink  mellett. ... 
Csak  annyi  az  élet,  mint  futó  felhőnek 
Árnya  a  folyón,  mint  tükrön  a  lehellet. 

MIT  CSINÁLSZ,  MIT  VARROGATSZ  OTT? 

Mit  csinálsz,  mit  varrogatsz  ott? 
A  ruhámat  foltozgatod? 
Rongyosan  is  jó  az  nékem .. . . 
Varrj  inkább  egy  zászlót,  feleségem! 

Sejtek,  sejtek  én  valamit, 

A  jó  isten  tudja,  hogy  mit, 

De  elég,  hogy  szól  sejtésem .... 

Varrd  meg  azt  a  zászlót,  feleségem! 

Nem  maradhat  így  sokáig, 

Mi  hogyan  lesz,  majd  elválik, 

Elválik  a  csatatéren  — 

Varrd  meg  azt  a  zászlót,  feleségem! 

Drága  áru  a  szabadság, 
Nem  ingyen,  de  pénzen  adják. 
Drága  pénzen,  piros  véren  — 
Varrd  meg  azt  a  zászlót,  feleségem! 

Ha  ilyen  szép  kéz  varrja  meg, 
A  győzelem  belé  szeret, 

S  mindig  ott  lesz  közelében 

Varrd  meg  azt  a  zászlót,  feleségem ! 


MINEK  NEVEZZELEK? 


Minek  nevezzelek. 
Ha  a  merengés  alkonyában 
Szép  szemeidnek  esti  csillagát 
Bámulva  nézik  szemeim. 

Mikéntha  most  látnák  először  .... 

E  csillagot, 

Amelynek  mindenik  sugara 

A  szerelemnek  egy  patakja, 

Mely  lelkem  tengerébe  foly  — 

Minek  nevezzelek? 

Minek  nevezzelek. 
Ha  rám  röpíted 
Tekinteted, 
Ezt  a  szelíd  galambot. 
Amelynek  minden  tolla 
A  békeség  egy  olajága, 
S  amelynek  érintése  oly  jó ! 
Mert  lágyabb  a  selyemnél 
S  a  bölcső  vánkosánál  — 
Minek  nevezzelek? 

Minek  nevezzelek. 

Ha  megzendülnek  hangjaid, 

E  hangok,  melyeket  ha  hallanának 

A  száraz  téli  fák, 

Zöld  lombokat  bocsátanának. 

Azt  gondolván, 

Hogy  itt  már  a  tavasz. 

Az  ő  régen  várt  megváltójok, 

Mert  énekel  a  csalogány  — 

Minek  nevezzelek? 

Minek  nevezzelek, 

Ha  ajkaimhoz  ér 

Ajkadnak  lángoló  rubintköve, 

S  a  csók  tüzében  összeolvad  lelkünk. 

Mint  hajnaltól  a  nappal  és  az  éj, 

S  eltün  előlem  a  világ, 

Eltün  előlem  az  idő, 

S  minden  rejtélyes  üdvességeit 

Árasztja  rám  az  örökkévalóság  — 

Minek  nevezzelek? 

Minek  nevezzelek, 
Boldogságomnak  édes  anyja, 
Egy  égbe  rontott  képzelet 
Tündér  leánya,  * 

Legvakmerőbb  reményeimet 
Megszégyenítő  ragyogó  valóság, 
Lelkemnek  egyedüli. 
De  egy  világnál  többet  érő  kincse, 
Édes  szép  ifjú  hitvesem. 
Minek  nevezzelek? 


ILYEN  ASSZONY  VALÓ  NÉKEM  .  .  . 

Ilyen  asszony  való  nékem. 
Mint  az  én  kis  feleségem. 
Eszemadta  kis  barnája. 
Te  vagy  a  világ  rózsája. 

Nem  vagyok  az,  aki  voltam. 
Aki  annyit  szomorkodtam; 
Csillagos  ég  az  életem. 
Ezt  is  neked  köszönhetem. 

Édes  szemed  mosolygása 
Örömömnek  kútforrása, 
Többet  ér  egy  tekinteted. 
Mint  a  tavasz,  mikor  legszebb. 

I.  8 

Meg  is  érem  minélelőbb, 
Megérem  én  azt  az  időt, 
Hogy  ahová  lépsz,  kedvesem, 
Lábad  nyomán  virág  terem. 

Ha  dicsérni  akarnálak. 
Sokfélének  mondhatnálak. 
Nem  mondalak  én  egyébnek. 
Csak  az  isten  remekének! 


MA  EGY  ÉVE 

Ma  egy  éve  ....  ma  egy  éve 
Akkor  lettél  jegyesem. 
Ma  egy  éve,  hogy  először 
Csókoltál  meg  kedvesem. 

Édes  volt  a  csók,  amely  ott 
Ajkaidról  rám  esett. 
De  ki  hinné,  de  ki  hinné? 
Csókod  most  még  édesebb. 

Száll  az  idő,  mint  a  pille. 
Melyet  a  szél  ragad  el. 
Szemlátomást  fogy  az  élet. 
Szemlátomást  hervad  el. 

Ám  hervadjon,  isten  néki. 
Érte  nem  is  búsulok; 
Nem  vesz  kárba,  mit  az  élet 
Fájáról  lehullatok. 

Ami  elhal  életembül, 
Föltámad  mint  szerelem  .... 
Oly  mértékben  nő  szerelmem, 
Amilyben  fogy  életemi 


ITT  BENN  VAGYOK  A  FÉRFIKOR 
NYARÁBAN .... 

Itt  benn  vagyok  a  férfikor  nyarában, 
Az  ifjúságnak  eltűnt  tavasza. 
Magával  vitte  a  sok  szép  virágot, 
A  sok  szép  álmot,  amelyet  hoza. 
Magával  vitte  a  zengő  pacsirtát, 
Mely  fel-felköltött  piros  hajnalon  .... 
Milyen  sötét  vón  a  világ,  az  élet. 
Ha  nem  szeretnél,  fényes  angyalom! 

Elszállt  az  égről  a  piros  sugár  és 
Elszállt  a  földről  a  dalos  madár. 
Üres  fészkébe  énekelni  a  bús 
Szellő  vagy  a  haragos  vihar  jár; 
Abrándaimnak  száraz  erdejében 
Csörög,  csörög  már  s  nem  susog  a  lomb . . . 
Milyen  sötét  vón  a  világ,  az  élet, 
Ha  nem  szeretnél,  fényes  angyalom! 

Az  ég  arany  hajnalcsillagja  s  a  föld 

Ezüst  harmatja  mind,  mind  elvesze, 

Letörlé  őket  kérlelhetlenül  a 

Rideg  valóság  szigorú  keze ; 

Felhők  borongnak,  s  rekkenő  meleg  van, 

A  gondok  fojtó  levegője  nyom 

Milyen  sötét  vón  a  világ,  az  élet, 
Ha  nem  szeretnél,  fényes  angyalom ! 

8* 

Regényes  bércek  kősziklái  közt  folyt 
Csengő  morajjal  egy  tündér  patak, 
Dicsvágy  patakja!  ajkaim  belőle 
Sok  boldogító  mámort  ittanak. 
Foly  még  ma  is,  de  más  igyék  vizéből. 
Én  nem  iszom,  többé  nem  szomjazom . . . 
Milyen  sötét  vón  a  világ,  az  élet. 
Ha  nem  szeretnél,  fényes  angyalom ! 

Ha  elfordulok  enmagamtul  és  mint 
Polgár  végigtekintem  a  hazát. 
Szemem  megromlott  satnya  ivadékot, 
Egy  pusztulásnak  indult  népet  lát. 
Karom  feszül,  szivem  tombol !  mi  haszna? 
Mást  nem  tehetek,  csak  sirathatom  .... 
Milyen  sötét  vón  a  világ,  az  élet. 
Ha  nem  szeretnél,  fényes  angyalom  I 

Szeress,  szeress,  mint  én  szeretlek  téged. 
Oly  lángolón,  oly  véghetetlenül. 
Áraszd  reám  a  fényt  s  a  melegséget, 
Mely  isten  arcáról  szivedbe  gyűl ; 
Az  a  te  szíved  egyetlen  világom. 
Nappal  napom  és  éjjel  csillagom  .... 
Milyen  sötét  vón  a  világ,  az  élet. 
Ha  nem  szeretnél,  fényes  csillagom. 


TUDOD,  MIDŐN  ELŐSZÖR  ÜLTÜNK 

Tudod,  midőn  először  ültünk 
E  tó  fölött,  e  fák  alatt? 
Röpül  a  gyors  idő  fölöttünk. 
Azóta  két  év  elhaladt. 

Ily  ösz  volt  akkor  is,  ilyen  szép 
Mosolygó  őszi  délután, 
Szelíd  fuvalmak  így  rezgették 
A  sárga  lombokat  a  fán. 

így  tükrözé  vissza  a  tónak 
Vize  a  tiszta  kék  eget, 
így  ringatózott  ama  csónak 
Ábrándosan  a  víz  felett. 

De  akkor  még  csak  gondolatban 
Élveztem  mennyországomat. 
Mert  akkor  még  nem  csókolhattam, 
Mint  mostan,  édes  ajkadat. 

Két  éve  annak  ....  sokat  elvitt 
Az  idő  tőlem  azalatt, 
De  nem  panaszlok,  mert  amennyit 
Elvitt,  sokkal  többet  hozott. 

Téged  hozott  meg  nekem,  téged, 
Reményim  fényes  gyöngysora. 
Kiért  az  örök  üdvességet 
Ezerszer  adnám  én  oda. 

Maradjunk  még  itt,  légy  mellettem. 
Hol  úgy  búsultam  egykoron, 
Hagyj  engem  itt  most  elmerengnem 
Végetlen  boldogságomon! 

HOGY  VOLNA  KEDVEM  .  .  . 

Hogy  volna  kedvem,  örömem  nekem, 
Midőn  távol  vagy,  édes  kedvesem! 
Hiszen  sötét  van,  ha  a  nap  lemén. 
De  emléked  velem  jött  és  marad. 
Az  vet  reám  bús  halvány  sugarat; 
Emléked  a  hold,  sorsom  éjjelén, 

Nyílik  körülem  itt-ott  egy  virág, 
Nézek  búsulva,  szívszakadva  rá. 
Mert  harmat  reszket  mindenik  felett, 
Nézek  búsulva,  szívszakadva  rá. 
Azt  gondolván:  a  harmatos  virág 
Felémtekintő  könnyező  szemed. 

Tudom,  tudom,  hogy  sokszor  megsiratsz, 
Könnyektül  ázik  ama  kedves  arc, 
Amelyet  annyiszor  csókoltam  én. 
Most  víz  van  ott,  hol  egykor  tűz  vala! 
így  áll  a  záporfelhők  fátyola 
Az  elenyészett  csillagok  helyén. 

Sirass,  sirass,  egy  kis  vigasztalás, 
A  bús  sziveknek  a  könnyhullatás. 
Sírj,  s  könnyeid  megkönnyebbítsenek. 
Miért  ne  sírnál?  férfi  vagyok  én, 
S  véres  csatáknak  állok  küszöbén, 
És  még  is  néha  én  is  könnyezek. 

Miért  szégyelném  én  megvallani. 
Hogy  folynak  olykor  könnyem  árjai. 


1: 

Ha  bennem  elválásunk  kínja  dúl ; 
Azért,  hiszem,  megállok  a  csatán! 
Az  oroszlán  legrettentőbb  talán. 
Midőn  elveszett  párjáért  busúl. 


ITT  VAN  AZ  ÖSZ,  ITT  VAN  ÚJRA 

Itt  van  az  ősz,  itt  van  újra, 
S  szép,  mint  mindig,  én  nekem. 
Tudja  isten,  hogy  mi  okból 
Szeretem?  de  szeretem. 

Kiülök  a  dombtetőre, 
Innen  nézek  szerteszét, 
S  hallgatom  a  fák  lehulló 
Levelének  lágy  neszét. 

Mosolyogva  néz  a  földre 
A  szelíd  nap  sugara, 
Mint  elalvó  gyermekére 
Néz  a  szerető  anya. 

És  valóban  ősszel  a  föld 
Csak  elalszik,  nem  hal  meg; 
Szeméből  is  látszik,  hogy  csak 
Almos  ő,  de  nem  beteg. 

Levetette  szép  ruháit, 
Csendesen  levetkezett. 
Majd  felöltözik,  ha  virrad 
Reggele,  a  kikelet. 

Aludjál  hát,  szép  természet, 
Csak  aludjál  reggelig, 
S  álmodj  olyakat,  amikben 
Legnagyobb  kedved  telik. 

Én  ujjam  hegyével  halkan 
Lantomat  megpendítem. 
Altató  dalod  gyanánt  zeng 
Méla  csendes  énekem.  — 

Kedvesem,  te  ülj  le  mellém, 
Ülj  itt  addig  szótlanul, 
Míg  dalom,  mint  tó  fölött  a 
Suttogó  szél,  elvonul. 

Ha  megcsókolsz,  ajkaimra 
Ajkadat  szép  lassan  tedd. 
Föl  ne  keltsük  álmából  a 
Szendergő  természetet. 


ALFÖLDI  KÉPEK 


AZ  ALFÖLD 


Mit  nekem  te  zordon  Kárpátoknak 
Fenyvesekkel  vadregényes  tája! 
Tán  csodállak,  ámde  nem  szeretlek, 
S  képzetem  hegyvölgyedet  nem  járja. 

Lenn  az  alföld  tengersík  vidékin 
Ott  vagyok  honn,  ott  az  én  világom; 
Börtönéből  szabadult  sas  lelkem. 
Ha  a  rónák  végtelenjét  látom. 

Felröpülök  ekkor  gondolatban 
Túl  a  földön  felhők  közelébe, 
S  mosolyogva  néz  rám  a  Dunától 
A  Tiszáig  nyúló  róna  képe. 

Délibábos  ég  alatt  kolompol 
Kis-Kúnságnak  száz  kövér  gulyája; 
Deleléskor  hosszú  gémű  kútnál 
Széles  vályú  kettős  ága  várja. 

Méneseknek  nyargaló  futása 
Zúg  a  szélben,  körmeik  dobognak, 
S  a  csikósok  kurjantása  hallik 
S  pattogása  hangos  ostoroknak. 

A  tanyáknál  szellők  lágy  ölében 
Ringatózik  a  kalászos  búza, 
S  a  smaragdnak  eleven  színével 
A  környéket  vígan  koszorúzza. 

Ide  járnak  szoniszéd  nádasokból 
A  vadludak  esti  szürkületben, 
És  ijedve  kelnek  légi  útra. 
Hogyha  a  nád  a  széltől  meglebben. 

A  tanyákon  túl  a  puszta  mélyén 
Áll  magányos,  dőlt  kéményü  csárda, 
Látogatják  a  szomjas  betyárok, 
Kecskemétre  menvén  a  vásárra. 

A  csárdánál  törpe  nyárfaerdő 
Sárgul  a  királydinnyés  homokban; 
Oda  fészkel  a  visító  vércse. 
Gyermekektől  nem  háborgatottan. 

Ott  tenyészik  a  bús  árvalyányhaj 
S  kék  virága  a  szamárkenyérnek; 
Hűs  tövéhez  déli  nap  hevében 
Megpihenni  tarka  gyíkok  térnek. 

Messze,  hol  az  ég  a  földet  éri, 
A  homályból  kék  gyümölcsfák  orma 
Néz,  smegettök,minthalvány  ködoszlop, 
Egy-egy  város  templomának  tornya. 

Szép  vagy,  Alföld,  legalább  nekem  szép! 
Itt  ringatták  bölcsőm,  itt  születtem. 
Itt  boruljon  rám  a  szemfödél,  itt 
Domborodjék  a  sir  is  fölöttem. 


AZ  ERDEI  LAK 

Mint  a  szív  az  első  szerelemnek  titkát, 
Rejti  a  kis  kunyhót  bércek  koszorúja; 
Meg  nem  árt  erőtlen  szalmafödelének. 
Ha  dühét  a  szélvész  e  vidékre  fúja. 

Szalmafödelét  beárnyékozza  hűsen 
Susogó  erdőség  rezgő  lombozatja, 
Min  magát  a  vígan  fütyölő  rigófaj 
És  a  búsan  búgó  vadgalamb  ringatja. 

Mint  a  kergetett  őz,  fut  le  gyors  futással 
Kis  patak  magasról  a  völgy  mélységébe; 
Két  felől  virágok,  mint  kacér  leánykák. 
Kandikálnak  a  víz  fényes  tükörébe. 

S  a  viráglyánykákhoz  jőnek  az  imádók. 
Égő  szenvedélylyel  jőnek  a  vadméhek, 
S  élveznek  szerelmet.  Hejh,  de  sokmegjárja  I 
Vizbehullás  vége  részeg  örömének. 

A  nap  és  a  szellő  szánakozva  nézi; 
Levelet  hajít  le  a  szellő,  számára, 
És  ha  fennűl  már  ez  életmentő  sajkán. 
Megszárítja  szárnyát  a  jó  nap  sugara. 

A  hegyek  tetőin  duzzadó  emlőkkel 
Jár  az  anyakecske  gödölyéi  mellett. 
Kikerült  ettől  s  a  vadméhektől  mindig, 
Mi  a  kunyhó  kicsiny  asztalára  kellett. 

S  búgó  vadgalamb  és  fütyölő  rigófaj 
Nem  félnek,  hogy  őket  csalják  lépvessző- 
Önmagáról  tudja  e  lak  népe,  milyen  [re . . . 
Édes  a  szabadság  tiszta  levegője. 

Nincsen  itten  rabság,  nincsen  itten  úrkény. 
Mely  parancsolatját  mennydörögve  adja; 
Csak  az  égi  háborúnak  zeng  koronként 
Istentiszteletre  buzditó  szózatja. 

És  az  isten  jó,  ő  nem  soká  haragszik; 
A  dorgáló  felhők  torkait  bezárván. 
Újólag  mosolyg  ....  a  megengesztelődött 
Isten  mosolygása:  tündöklő  szivárvány. 


A  CSÁRDA  ROMJAI 

Te  vagy,  ó  szép  alföld  végtelen  rónája. 
Lelkem  legkedvesebb  mulatótanyája. 
Az  a  görbe  felföld  hegy-  és  völgyeivel 
Könyv,  melynek  számtalan  lapját  forgatni  kell, 
De  te,  alföldem,  hol  hegy  után  hegy  nem  kél. 
Olyan  vagy,  mint  a  nyilt,  a  fölbontott  levél. 
Amelyet  egyszerre  általolvashatok; 
S  vannak  beléd  irva  szép,  nagy  gondolatok. 
Mint  sajnálom  én,  hogy  egész  életemet 
Itt  kinn  a  pusztákon  töltenem  nem  lehet! 
Itt  szeretnék  élni  a  puszták  közepin. 

Mint  Arábiába  szabad  beduin. 
Puszta,  puszta,  te  vagy  a  szabadság  képe, 
És,  szabadság,  te  vagy  lelkem  istensége! 
Szabadság,  istenem,  még  csak  azért  élek, 
Csak  azért,  hogy  egykor  érted  haljak  én  meg, 
S  síromnál,  ha  érted  onthatom  véremet. 
Meg  fogom  áldani  átkos  életemet,    [tődtem ! 
De  mi  ez?  ....  sir .. .  halál hova  nem  ve- 
Nem  csoda  külömben,  mert  rom  van  előttem. 
Nem  váromladék  ez.  Csárdának  romjai. 
Hanem  hiszen  azt  az  idő  nem  keresi: 
Mely'k  milyen  épület?  vár-e  avvagy  csárda? 
Ennek  is  annak  is  reá  lép  falára; 
S  hova  az  idő  lép,  omlik,  ha  kő,  ha  vas. 
És  neki  semmi  nem  alacsony,  nem  magas.  — 
Hogy  van,  hogy  e  csárda  kövekből  épüle? 
Holott  kőtermésnek  nyoma  sincs  körüle. 
Itt  régente  falu  avvagy  város  állott. 
Míg  nem  nyögte  hazánk  a  török  rabságot; 
(Szegény  Magy  arország,szegény  édes  honom, 
Be  sokféle  bilincs  volt  már  lábaidon !) 
E  hajdani  várost  földúlta  az  ozmán. 
Kő  kövön  nem  maradt,  csak  az  isten  házán. 
A  templom  maradt  meg  —  de  ez  is  betegen — 
Hogy  a  pusztulásnak  gyászolója  legyen. 
És  gyászolt  a  templom  több  hosszú  századot, 
Mig  végre  bujában  össze  nem  roskadott. 
Hogy  haszna  ne  vesszen  széthullott  kövének, 
Belőle  e  helyen  csárdát  építenek. 
Az  isten  házából  csárda! ....  és  miért  ne? 
Ott  léleknek;  testnek  szolgált  itt  enyhére. 
És  nem  ugy  részünk-e  a  test,  mint  a  lélek? 
Egyenlőn  kedveznünk  kell  mind  a  kettőnek. 
Az  isten  házából  csárda ! ....  és  miért  ne? 

Itt  és  ott  élhetünk  az  isten  kedvére ; 
S  láttam  én  csárdában  tisztább  szíveket  már, 
Mint  kit  naponként  lát  térdelni  az  oltár.  — 
Csárda,  eldőlt  csárda,  még  mikor  te  benned 
Utasok  vigadtak,  utasok  pihentek! 
Fölépít  tégedet  újra  képzeletem, 
S  vendégidet  színről  színre  szemlélhetem: 
Itt  görcsös  botjával  egy  vándorlólegény, 
Ott  zsíros  subában  egy  pár  szegénylegény, 
Itt  hosszú  szakállal  egy  üveges  zsidó. 
Amott  egy  drótostót  s  több  ilyen  borozó. 
Hát  a  szép  csaplárné  fiatalságával? 
Mostan  ölelkezik  egy  hamis  deákkal. 
Kinek  a  bor  kissé  megzavarta  fejét. 
De  a  szép  menyecske  még  jobban  a  szivét. 
S  hol  a  vén  csaplár,  hogy  ezért  föl  nem  pattan? 
Kinn  a  kazal  végén  álmodik  nyugodtan .... 
Kazal  végén  akkor,  most  már  lenn  a  sírban. 
És  a  szép  fiatal  menyecske  is  ott  van. 
És  a  hamis  deák  s  mind,  kik  itt  boroztak. 
Ök  valamennyien  már  rég  porladoznak. 
A  csárda  is  vénült,  vénült  és  roskadott, 
Leüté  fejéről  a  szél  a  kalapot, 
A  födelet. . . .  ekkép  áll  hajadon  fővel. 
Mintha  urával  beszélne,  az  idővel. 
S  kérné  alázattal,  hogy  kissé  kímélje; 
Hanem  sikeretlen  esdeklő  beszédje. 
Düledez,  düledez;  félig  ismerni  csak: 
Melyik  volt  az  ajtó,  melyik  volt  az  ablak. 
Még  áll  s  emelkedik  az  éghez  kéménye. 
Mint  a  haldoklónak  utósó  reménye. 
Pincéje  beomlott,  a  kút  is  mellette, 
Honnan  az  ostorfát  valaki  elvitte ; 
Csak  az  ágas  és  a  gém  van  meg  épségben, 

Egy  mogorva  sas  ül  a  gém  tetejében. 
Legmagasabb  hely  a  pusztán  e  gém  vége, 
Azért  ült  föl  a  sas  ennek  tetejébe. 
Fönn  ül  és  merően  maga  elé  bámul, 
Mintha  gondolkodnék  a  mulandóságrul. 
Fölötte  lángol  a  nap,  az  égnek  ifja. 
Lángol,  mert  kebelét  a  szerelem  vívja; 
Szeretője,  aki  epedve  néz  rája. 
Délibáb,  a  puszták  szép  tündérleánya. 


A  TISZA 


Nyári  napnak  alkonyúlatánál 
Megállék  a  kanyargó  Tiszánál, 
Ott,  hol  a  kis  Túr  siet  beléje. 
Mint  a  gyermek  anyja  kebelére. 

A  folyó  oly  simán,  oly  szelíden 
Ballagott  le  parttalan  medrében. 
Nem  akarta,  hogy  a  nap  sugara 
Megbotoljék  habjai  fodrába. 

Sima  tükrén  a  piros  sugárok 
(Mint  megannyi  tündér)  táncot  jártak, 
Szinte  hallott  lépteik  csengése. 
Mint  parányi  sarkantyúk  pengése. 

Ahol  álltam,  sárga  fövény-szőnyeg 
Volt  terítve,  s  tartott  a  mezőnek, 
Melyen  a  levágott  sarju-rendek, 
Mint  a  könyvben  a  sorok,  hevertek. 

Túl  a  réten  néma  méltóságban 
Magas  erdő;  benne  már  homály  van, 
De  az  alkony  üszköt  vet  fejére, 
S  olyan,  mintha  égne  s  folyna  vére. 

Más  felől,  a  Tisza  túlsó  partján. 
Mogyoró-  s  rekettye-bokrok  tarkán, 
Köztök  egy  csak  a  nyilas,  azon  át 
Látni  távol  kis  falucska  tornyát. 

Boldog  órák  szép  emlékeképen 
Rózsafelhők  úsztak  át  az  égen. 
Legmesszebbről  rám  merengve  néztek 
Ködön  át  á  mármarosi  bércek. 

Semmi  zaj.  Az  ünnepélyes  csendbe 
Egy  madár  csak  néha  füttyentett  be. 
Nagy  távolban  a  malom  zúgása 
Csak  olyan  volt,  mint  szúnyog  dongása. 

Túlnan,  vélem  átellenben  épen. 
Pór  menyecske  jött.  Korsó  kezében. 
Korsaját  mig  tele  merítette, 
Rám  nézett  át;  aztán  ment  sietve. 

Ottan  némán,  mozdulatlan  álltam. 
Mintha  gyökeret  vert  volna  lábam. 
Lelkem  édes,  mély  mámorba  szédült 
A  természet  örök  szépségétül. 

Ó  természet,  ó  dicső  természet! 
Mely  nyelv  merne  versenyezni  véled? 
Mily  nagy  vagy  te !  mentül  inkább  hallgatsz, 
Annál  többet,  annál  szebbet  mondasz.  — 

Késő  éjjel  értem  a  tanyára 
Fris  gyümölcsből  készült  vacsorára. 
Társaimmal  hosszan  beszélgettünk. 
Lobogott  a  rőzse-láng  mellettünk. 

Többek  között  szóltam  én  hozzájok: 
„Szegény  Tisza,  miért  is  bántjátok? 
Annyi  rosszat  kiabáltok  róla, 
S  ő  a  föld  legjámborabb  folyója." 

Pár  nap  múlva  fél  szendergésemből 
Félrevert  harang  zúgása  vert  föl, 
„Jön  az  árviz!  jön  az  árviz!"  hangzék, 
S  tengert  láttam,  ahogy  kitekintek. 

Mint  az  őrült,  ki  letépte  láncát. 
Vágtatott  a  Tisza  a  rónán  át,         ♦ 
Zúgva,  bőgve  törte  át  a  gátot, 
El  akarta  nyelni  a  világot! 


A  GÓLYA 

Sokféle  a  madár,  s  egyik  ezt,  másik  azt 

Leginkább  kedveli. 

Ezt  ékes  szólása,  amazt  pedig  tarka 

Tolla  kedvelteti. 

Kit  én  választottam,  a  dal-mesterséghez 

Nem  ért  az  a  madár, 

S  egyszerű,  mint  magam félig  feketében, 

Félig  fehérben  jár. 

Nekem  valamennyi  között  legkedvesebb 
Madaram  a  gólya, 

9* 

Édes  szülőföldem,  a  drága  szép  alföld 

Hűséges  lakója. 

Tán  azért  szeretem  annyira,  mert  vele 

Együtt  növekedtem; 

Még  mikor  bölcsömben  sírtam,  ő  már  akkor 

Kerepölt  fölöttem. 

Vele  töltöttem  a  gyermekesztendőket. 

Komoly  fiú  valék. 

Míg  társim  a  haza-térö  tehéncsordát 

Estenként  kergetek: 

Én  udvarunkon  a  nádkúp  oldalánál 

Húztam  meg  magamat, 

S  némán  szemléltem  a  szárnyokat-próbáló 

Kis  gólyafiakat. 

És  elgondolkodtam.  Jól  tudom,  az  gyakran 

Fordult  meg  fejembe: 

Miért  hogy  az  ember  nincs  úgy,  mint  a  madár, 

Szárnyakkal  teremtve? 

Csak  a  messzeséget  járhatni  meg  lábbal 

S  nem  a  magasságot; 

Mit  ér  nekem,  mit  a  messzeség?  mikor  én 

A  magasba  vágyok. 

Fölfelé  vágytam  én.  Ah,  ugy  irigyeltem 

Sorsáért  a  napot, 

A  föld  fejére  ő  tesz  világosságból 

Szőtt  arany  kalapot. 

De  fájt,  hogy  estenként  megszúrják  —  mert 

Foly  keblébül  a  vér;  [hiszen 

Gondolám,  hát  így  van?  hát  aki  világít. 

Ilyen  jutalmat  nyer? 

Kivánt  időszak  az  ősz  a  gyermekeknek, 

Mint  anya  jön  elé, 

Aki  fiainak  számára  kosarát 

Gyümölccsel  terhelé. 

Én  ellenségemül  néztem  az  őszt,  s  szólék, 

Ha  gyümölcsöt  hozott: 

Tartsd  meg  ajándékod,  ha  kedves  madaram, 

A  gólyát  elcsalod. 

Szomorodott  szívvel  láttam  gyülekezni, 

Midőn  távozának; 

Miként  most  eltűnő  ifjúságom  után, 

Ugy  néztem  utánok, 

S  milyen  bús  látvány  volt  a  házak  tetején 

A  sok  üres  fészek. 

Szellő  lehelt  reám,  sejtés  halk  szellője. 

Hogy  jövőmbe  nézek. 

Mikor  tél  multával  fejér  hó-subáját 

A  föld  levetette, 

S  virággal  zsinórzott  sötétzöld  dolmányát 

Ölté  föl  helyette: 

Akkor  az  én  lelkem  is  felöltözék  új, 

Ünnepi  ruhába, 

S  gólya-várni  néha  elballagtam  egész 

A  szomszéd  határba.  — 

Később,  hogy  a  szikra  lángra  lobbant,  ahogy 

Ifjú  lett  a  gyermek: 

Talpam  alatt  égett  a  föld,  neki  esem, 

És  paripán  termek, 

S  megeresztett  kantár-szárral  vágtaték  ki 

A  puszták  terére .... 

Még  a  szél  is  ugyan  neki  gyürkőzött,  hogy 
Lovamat  elérje. 

Szeretem  a  pusztát!  ott  érzem  magamat 

Igazán  szabadnak, 

Szemeim  ott  járnak,  ahol  nekik  tetszik, 

Nem  korlátoztatnak, 

Nem  állnak  körülem  mogorva  sziklák,  mint 

Fenyegető  rémek, 

A  csörgő  patakot  hány  va-vetve,  mintha 

Láncot  csörgetnének. 

És  ne  mondja  senki,  hogy  a  puszta  nem  szép! 

Vannak  szépségei, 

De  azokat,  mint  a  szemérmes  lyány  arcát, 

Sűrű  fátyol  fedi; 

Jó  ismerősei,  barátai  előtt 

Leteszi  fátyolát, 

S  rajta  vesz  merően  a  megbűvölt  szem,  mert 

Tündér  kisasszonyt  lát. 

Szeretem  a  pusztát!  be-bekalandoztam 

Tüzes  paripámon, 

S  midőn  már  ott  jártam,  ahol  fizetésért 

Sincs  emberi  lábnyom: 

Lovamról  leszálltam,  gyepre  heveredtem. 

Egy  futó  pillanat 

A  tóra  mellettem,  s  benne  kit  látok  meg? 

Gólya  barátomat. 

Oda  is  elkísért.  Együtt  ábrándoztunk 
A  puszta  legmélyén, 
Ö  a  víz  fenekét,  én  a  délibábot 
Hosszasan  szemlélvén. 

így  töltöttem  vele  gyermekségemet  és 
Ifjúságom  javát, 

Azért  kedvelem,  bár  se  tolla  nem  ragyog, 
Se  szép  hangot  nem  ád. 

Mostan  is  kedvelem  és  ugy  tekintem  én 

A  gólyamadarat, 

Mint  egyetlen  valót,  mely  egy  átálmodott 

Szebb  korból  fönnmaradt. 

Megérkezésedet  még  mostan  is  minden 

Esztendőben  várom, 

S  kívánok  szerencsés  utat,  ha  távozol, 

Legrégibb  barátom ! 


A  PUSZTA,  TÉLEN 

Hejh,  mostan  puszta  ám  igazán  a  puszta! 

Mert  az  az  ősz  olyan  gondatlan  rossz  gazda; 

Amit  a  kikelet 

És  a  nyár  gyűjtöget, 

Ez  nagy  könnyelműen  mind  elfecséreli, 

A  sok  kincsnek  a  tél  csak  hűlt  helyét  leli. 

Nincs  ott  kinn  a  juhnyáj  méla  kolompjával, 

Sem  a  pásztorlegény  kesergő  sípjával, 

S  a  dalos  madarak 

Mind  elnémultanak. 

Nem  szól  a  harsogó  haris  a  fű  közül, 

Még  csak  egykicsinykisprűcsöksem hegedűl. 

Mint  befagyott  tenger,  olyan  a  sík  határ, 
Alant  röpül  a  nap,  mint  a  fáradt  madár, 
Vagy  hogy  rövidlátó 

Már  öreg  korától,  f 

S  le  kell  hajolnia,  hogy  valamit  lásson  —        ^j' 
így  sem  igen  sokat  lát  a  pusztaságon.  í 

Üres  most  a  halászkunyhó  és  a  csöszház; 

Csendesek  a  tanyák,  a  jószág  benn  szénáz; 

Mikor  vályú  elé 

Hajtják  este  felé. 

Egy-egy  bozontos  bús  tinó  el-elbödül, 

Jobb  szeretne  inni  kinn  a  tó  vizébül. 

Leveles  dohányát  a  béres  leveszi 

A  gerendáról  és  a  küszöbre  teszi. 

Megvágja  nagyjábul, 

S  a  csizmaszárábul 

Pipát  húz  ki,  rá  tölt  és  lomhán  szipákol, 

S  oda-oda  néz:  nem  üres-e  a  jászol? 

De  még  a  csárdák  is  ugyancsak  hallgatnak. 

Csaplár  és  csaplárné  nagyokat  alhatnak, 

Mert  a  pince  kulcsát 

Akár  elhajítsák. 

Senki  sem  fordítja  feléjök  a  rudat. 

Hóval  söpörték  be  a  szelek  az  utat. 

Most  uralkodnak  a  szelek,  a  viharok. 

Egyik  fönn  a  légben  magasan  kavarog, 

Másik  alant  nyargal 

Szikrázó  haraggal, 

Szikrázik  alatta  a  hó,  mint  a  tűzkő, 

A  harmadik  velők  birkózni  szembe  jő. 

Alkonyat  felé  ha  fáradtan  elülnek, 
A  rónára  halvány  ködök  települnek. 

S  csak  félig  mutatják 

A  betyár  alakját, 

Kit  éji  szállásra  prüsszögve  visz  a  ló 

Háta  mögött  farkas,  feje  fölött  holló. 

Mint  kiűzött  király  országa  széléről, 

Visszapillant  a  nap  a  föld  pereméről, 

Visszanéz  még  egyszer 

Mérges  tekintettel, 

S  mire  elér  szeme  a  túlsó  határra. 

Leesik  fejéről  véres  koronája. 


SZÜLŐFÖLDEMEN 

Itt  születtem  én  ezen  a  tájon 
Az  alföldi  szép  nagy  rónaságon, 
Ez  a  város  születésem  helye, 
Mintha  dajkám  dalával  vón  tele. 
Most  is  hallom  e  dalt,  elhangzott  bár: 
„Cserebogár,  sárga  cserebogár!,, 

Ugy  mentem  el  innen,  mint  kis  gyermek, 
És  mint  meglett  ember  úgy  jöttem  meg. 
Hejh  azóta  húsz  esztendő  telt  el 
Megrakodva  búval  és  örömmel . . . 
Húsz  esztendő  ...  az  idő  hogy  lejár! 
„Cserebogár,  sárga  cserebogári" 

Hol  vagytok,  ti  régi  játszótársak? 
Közületek  csak  egyet  is  lássak! 
Foglaljatok  helyet  itt  mellettem, 
Hadd  felejtsem  el,  fogy  férfi  lettem, 
Hogy  vállamon  huszonöt  év  van  már  . . . 
„Cserebogár,  sárga  cserebogár!" 

Mint  nyugtalan  madár  az  ágakon, 
Helyrül  helyre  röpköd  gondolatom, 
Szedegeti  a  sok  szép  emléket, 
Mint  a  méh  a  virágról  a  mézet; 
Minden  régi  kedves  helyet  bejár  . . . 
„Cserebogár,  sárga  cserebogár!" 

Gyermek  vagyok,  gyermek  lettem  újra, 
Lovagolok  füzfasípot  fújva, 
Lovagolok  szilaj  nádparipán, 
Vályúhoz  mék,  lovam  inni  kivan. 
Megitattam,  gyi  lovam,  gyi  Betyár  . . . 
„Cserebogár,  sárga  cserebogár!" 

Megkondul  az  esteli  harangszó. 
Kifáradt  már  a  lovas  és  a  ló. 
Haza  megyek,  ölébe  vesz  dajkám. 
Az  altató  nóta  hangzik  ajkán. 
Hallgatom,  s  félálomba  vagyok  már  . . . 
„Cserebogár,  sárga  cserebogár!"  ...  — 


í 


ÉLETKÉPEK 


FARKASKALAND 


„Pajtás,  te  ettél,  véres  a  fogad; 
S  mi  szenvedünk  éhségi  kínokat. 

Mogorva  a  tél,  puszta  a  határ, 
Rajt  a  vihar  légparipája  jár, 

Csak  ember  és  állatnak  nincs  nyoma . 
De  most  beszélj:  hol  volt  a  lakoma?" 

így  kérdi  társát  a  farkassereg, 
Kit  érkezéskor  üdvezeltenek. 

A  jóllakott  nem  késik  szólani, 
És  tőle  ily  beszédet  hallani: 

„Ott  a  vityilló  pusztaközepen. 
Él  a  juhász  és  felesége  benn. 

A  ház  mögött  pedig  terül  az  ól. 
Honnan  juhoknak  bégetése  szól. 

E  lakhoz  éjszakának  idején 
Két  utazó  suhant.  Egy  úrfi  s  én. 

A  pásztornéra  titkon  foga  fájt 
Az  úrfinak,  s  én  éhezem  a  nyájt. 

Ott  sompolygott  ő  a  kunyhó  előtt. 
Juhot  nem  kaptam  én  . . .  megettem  őt." 


FÜRDIK  A  HOLDVILÁG  AZ  ÉG 
TENGERÉBEN 

Fürdik  a  holdvilág  az  ég  tengerében, 
Méláz  a  haramja  erdő  közepében: 
Sűrű  a  füvön  az  éj  harmatozása. 
De  sűrűbb  két  szeme  könnyének  hullása. 

Baltája  nyelére  támaszkodva  mondja: 
„Mért  vetettem  fejem  tilalmas  dolgokra! 
Édes  anyám,  mindig  javamat  akartad; 
Édes  anyám,  mért  nem  fogadtam  szavadat? 

Elhagytam  házadat,  földönfutó  lettem, 
Rablók,  fosztogatók  közé  keveredtem; 
Most  is  köztök  élek  magam  szégyenére, 
Ártatlan  utasok  nagy  veszedelmére. 

Elmennék  én  haza,  itt  hagynám  ezeket, 
Örömest  itt  hagynám !  de  most  már  nem  lehet : 
Édes  anyám  meghalt ....  kis  házunk  azóta 
Régen  összeroskadt ....  s  áll  az  akasztófa." 


I 

MEGY  A  JUHÁSZ  SZAMÁRON 

Megy  a  juhász  szamáron, 

Földig  ér  a  lába; 

Nagy  a  legény,  de  nagyobb 

Boldogtalansága. 

Gyepes  hanton  furulyáit, 
Legelészett  nyája. 
Egyszer  csak  azt  hallja,  hogy 
Haldokhk  babája. 

Fölpattan  a  szamárra, 
Haza  felé  vágtat; 
De  már  későn  érkezett. 
Csak  holttestet  láthat. 

Elkeseredésében 
Mi  telhetett  tőle? 
Nagyot  ütött  botjával 
A  szamár  fejére. 


EST 

A  nap  lement. 
Eljött  a  csend. 
Szellőüzött 
Felhők  között 
Merengve  jár 
A  holdsugár. 
Mint  rom  felett 
A  képzelet. 


Jií 

A  városi 
Nem  élvezi; 
Falun  keresd: 
Mi  szép  az  est. 
Utcára  mén 
Leány,  legény, 
S  dalolni  kezd; 
Hallván  a  neszt. 
Dalol  vele 
A  fülmile 
Lágy  éneket 
A  lomb  megett. 
A  kert  alól 
Furulya  szól; 
A  pásztor  ott 
Tüzet  rakott; 
S  mig  elterül 
A  tüz  körül, 
S  megszólal  a 
Bús  furulya: 
Ökre  lova 
Jár  tétova, 
És  harmatos 
Füvet  tapos. 
Akközben  a 
Kert  ajtaja 
Halkan  kinyíl; 
Miként  a  nyíl 
Oda  suhan 
Vig-boldogan 
A  pásztor,  és 
Van  ölelés. 
Van  csókolás  — 
Ki  volna  más. 

Ki  eljőve? 
Mint  szép  hive. 
Mulassatok, 
Ti  boldogok!  .... 
Mért  köztetek 
Nem  lehetek? 

EGY  TELEM  DEBRECENBEN 

Hejh  Debrecen, 

Ha  rád  emlékezem! .... 

Sokat  szenvedtem  én  te  benned, 

És  mindamellett 

Oly  jól  esik  nekem, 

Ha  rád  emlékezem.  — 

Pápista  nem  vagyok, 
Ésmégis  voltakböjtjeim,  pedignagyok. 
Jó,  hogy  az  embernek  csont  foga  van, 
Ezt  bölcsen  rendelek  az  istenek. 
Mert  hogyha  vas  lett  volna  a  fogam, 
A  rozsda  ette  volna  meg. 

Azért  a  télnek  kellő  közepében 

Kifogya  szépen 

A  fütőszalmám. 

S  hideg  szobában  alvám. 

Ha  fölvevém  kopott  gubám, 

Elmondhatám, 

Mint  a  cigány,  ki  a  hálóból  néze  ki: 

„Juj,  be  hideg  van  odaki!" 

S  az  volt  derék 
Ha  verselék! 

10 

Ujjam  megdermedt  a  hidegben, 

És  ekkor  mire  vetemedtem? 

Hát  mit  tehettem  egyebet? 

Égő  pipám 

Szorítgatám, 

Míg  a  fagy  végre  engedett. 

Ez  Ínségben  csak  az  vígasztala, 
Hogyennélmárnagyobbinségemisvala. 


TÉLI  VILÁG 

Megölte  valaki  magát. 
Az  hozta  ezt  a  rút  időt. 
Fuj  a  szél,  táncol  a  tányér 
A  borbélyműhelyek  előtt. 
Hol  a  boldogság  mostanában? 
Barátságos  meleg  szobában. 

A  napszámos,  napszámosné 
Tuskót  fürészel  és  hasít ; 
Daróc  pólyában  gyermekök 
A  szélvésszel  versenyt  visít. 
Hol  a  boldogság  mostanában? 
Barátságos  meleg  szobában. 

Jár  nagy  léptekkel  föl  s  alá 
A  katona  az  őrhelyen, 
És  számlálgatja  lépteit; 
Kínjában  mást  mit  is  tegyen? 
Hol  a  boldogság  mostanában? 
Barátságos  meleg  szobában. 

A  hosszú  lábú  drótostót 

Kopott  gubáját  cepeli; 

Az  orra  érett  paprika, 

S  hidegtől  folynak  könnyei. 

Hol  a  boldogság  mostanában? 

Barátságos  meleg  szobában. 

Barangol  a  vándorszínész 
Egy  falutól  a  másikig; 
Meleg  ruhája  nincs  ugyan, 
De  mindazáltal  éhezik. 
Hol  a  boldogság  mostanában? 
Barátságos  meleg  szobában. 

Hát  a  cigány  ?  . . . .  vacog  foga 
A  rongyos  sátorok  alatt; 
Kopogtat  a  szél  és  bemegy, 
Bár  a  cigány  nem  szól:  szabad! 
Hol  a  boldogság  mostanában? 
Barátságos  meleg  szobában. 

Megölte  valaki  magát, 
Az  hozta  ezt  a  rút  időt. 
Fuj  a  szél,  táncol  a  tányér 
A  borbélyműhelyek  előtt. 
Hol  a  boldogság  mostanában? 
Barátságos  meleg  szobában. 


PIROSLIK  MÁR  A  FÁKON  A  LEVÉL  . . . . 

Piroslik  már  a  fákon  a  levél, 
Süvölt  köztök,  süvölt  az  őszi  szél, 
Homályos  a  nap,  a  mező  deres; 
Pásztor,  betyár  meleg  tanyát  keres. 

Meleg  tanyát  a  pásztor  csak  talál, 
Vár  ott  reá  kulacs  bor,  tele  tál, 
Ha  kifogy  a  kulacs  bor  s  tele  tál, 
Lágy  párnán  felesége  vele  hál. 

Betyár  embernek  jó  tanyája  nincs. 
Mindenfelől  csörög  rá  rabbilincs. 
Száraz  bokorban  húzza  meg  magát, 
Átkozza  a  hűs  őszi  éjszakát. 


A  NÉGYÖKRÖS  SZEKÉR 

Nem  Pesten  történt,  amit  hallotok. 
Ott  ily  regényes  dolgok  nem  történnek. 
A  társaságnak  úri  tagjai 
Szekérre  ültek  és  azon  ménének. 
Szekéren  mentek,  de  ökörszekéren. 
Két  pár  ökör  tévé  a  fogatot. 
Az  országúton  végig  a  szekérrel 
A  négy  ökör  lassacskán  ballagott. 

Világos  éj  volt.  A  hold  fenn  vala; 
Halványan  járt  a  megszakadt  felhőkben, 
Miként  a  bús  hölgy,  aki  férjinek 
Sírhalmát  keresi  a  temetőben. 
Kalmár  szellő  járt  a  szomszéd  mezőkön, 
S  vett  a  füvektől  édes  illatot. 
Az  országúton  végig  a  szekérrel 
A  négy  ökör  lassacskán  ballagott. 

A  társaságban  én  is  ott  valék, 
S  valék  szomszédja  épen  Erzsikének, 
A  társaságnak  többi  tagjai 
Beszélgetének  s  énekelgetének. 

Én  ábrándoztam  s  szóltam  Erzsikéhez: 
„Ne  válasszunk  magunknak  csillagot?" 
Az  országúton  végig  a  szekérrel 
A  négy  ökör  lassacskán  ballagott. 

„Ne  válasszunk  magunknak  csillagot?" 
Szólék  én  ábrándozva  Erzsikéhez, 
„A  csillag  vissza  fog  vezetni  majd 
A  múlt  időknek  boldog  emlékéhez, 
Ha  elszakaszt  a  sors  egymástul  minket." 
S  választottunk  magunknak  csillagot. 
Az  országúton  végig  a  szekérrel 
A  négy  ökör  lassacskán  ballagott. 


A  MAGYAR  NEMES 

őseimnek  véres  kardja 
Fogason  függ,  rozsda  marja, 
Rozsda  marja,  nem  ragyog, 
Én  magyar  nemes  vagyok! 

Munkátlanság  csak  az  élet. 
Van  életem,  mert  henyélek. 
A  paraszté  a  dolog. 
Én  magyar  nemes  vagyok! 

Jól  készítsd,  paraszt,  az  utat 
Mert  hisz  a  te  lovad  vontat. 
Csak  nem  járhatok  gyalog. 
Én  magyar  nemes  vagyok! 

Tán  a  tudománynak  éljek? 
A  tudósok  mind  szegények. 

Nem  irok,  nem  olvasok. 
Én  magyar  nemes  vagyok! 

Van,  igaz  egy  tudományom, 
Ebben  párom  ritkán  látom: 
Enni,  inni,  jól  tudok. 
Én  magyar  nemes  vagyok! 

Milyen  jó,  hogy  nem  adózok. 
Gazdaságom  van,  de  nem  sok, 
S  van  adósságom,  de  sok. 
Én  magyar  nemes  vagyok! 

Mit  törődöm  a  hazával? 
A  hazának  száz  bajával? 
Majd  elmúlnak  a  bajok. 
Én  magyar  nemes  vagyok! 

Ösi  joggal,  ősi  házban 
Éltemet  ha  elpipáztam: 
Mennybe  visznek  angyalok. 
Én  magyar  nemes  vagyok! 


A  SZERELMES  TENGER 

Ült  a  lyányka  boldogan  tűnődve 
Sziklaparton  a  tenger  fölött, 
És  akit  várt,  akiről  tünődék. 
Kedvesének  koszorút  kötött. 

Átellenben  kelt  az  esti  csillag. 
De  a  tenger  nem  gondolt  vele; 
A  leányra  nézett  kék  szemével, 
S  így  sohajta  hullámkebele: 

„Ó  mi  szép  vagy,  ó  miként  szeretlek! 
Jöj  le,  ha  van  benned  irgalom, 
Jöj  s  fürödjél  bennem  .  .  .  idvezűlök, 
Hogyha  kebled  megcsókolhatom. 

Jöj  le  hozzám,  szépségek  leánya, 
Jöj  le,  és  szeress,  légy  hitvesem; 
Földiszítlek,  mint  menyasszonyát  még 
Nem  diszíté  egy  királyfi  sem. 

Fürteidre  felhozom  dúsgazdag 
Mélységemnek  minden  gyöngyeit: 
S  elveszíti  ragyogásaiktól 
Szeme  fényét,  aki  rád  tekint. 

Nem,  nem,  ó  rád  ne  tekintsen  senki! 
Messze  viszlek  innen  téged  el 
Napkeletre  egy  szigetbe,  amely 
Telve  a  föld  gyönyöreivel. 

Ottan  minden  patak  egy  szivárvány, 
S  híg  gyémánt  a  tiszta  levegő, 
S  a  mezőnek  minden  órán  új  s  a 
Régieknél  szebb  virága  nő. 

Ottan  szebb  az  éj,  mint  itten  a  nap, 
S  szebb  a  tél,  mint  itt  a  kikelet, 
S  madarak  a  hópelyhek  .  .  .  míg  esnek. 
Zengedeznek  tündéréneket. 

Jőj  keblemre,  szépségek  leánya, 
Jőj  le,  és  szeress,  légy  hitvesem; 
Napkeletre  szigetembe  viszlek, 
Ott  élünk  örök-szerelmesen. 

Itt  a  sajka,  ülj  beléje,  lyányka. 
Ringatom  majd  oly  szelídeden. 
Hogy  elalszol;  és  mire  felébredsz, 
Ott  leendesz  a  szép  szigeten." 

Esdekelve  így  beszélt  a  tenger; 
A  leány  nem  érté  meg  szavát. 
Nem  fejté  meg  a  rengő  haboknak 
Suttogó,  egyhangú  moraját. 

És  akközben  kész  lett  koszorúja, 
S  akit  várt,  az  ifjú  megjőve. 
És  látá  az  érkezőt  a  tenger, 
S  hah  miként  fölháborult  szive! 

Hátha  még  a  többit  látta  volna  .  .  . 
Eltünének  sürü  fák  mögé, 
S  őket  a  sötétzöld  lombozat  s  az 
Éj  sötét  kárpitja  elfödé. 

Másnap  reggel  vitorlás  hajón  a 
Boldog  ifjú  a  tengerre  szállt; 
És  a  tenger  jókedvvel,  nyugodtan 
Vitte  öt  a  messzeségen  át. 

„Menj,  menj,  ifjú,"  gondola  magában, 
„Sok  szerencsét  vándorlásodon; 
De  halálod  lesz  az  óra,  mely  e 
Lyányhoz  téged  ismét  visszavon. 

Kedvezek  most,  sebesen  röpítlek, 
Mert  a  lyánytól  messze  távozol; 
De  ha  vissza,  a  leány  felé  jősz, 
Minden  vészemmel  találkozol." 

A  leányka  ott  állt  nem  sokára, 
Ahol  tennap  koszorút  kötött; 
Koszorúja  összetépve  fekvék 
Széteresztett  fürtéi  között. 

Ottan  állt,  a  tenger  s  ég  közötti 
Végtelenben  járt  tekintete. 
Mint  elfáradott  galamb,  amelyet 
A  sas  helyről  helyre  kergete. 

„Itt  volt.  Elment,  elment  mindörökre. 
Megcsalt;  megcsalt!  Engem  itt  hagyott. 
Itt  hagyott,  ó,  engemet .  .  .  kettőnket: 
Engemet  és  a  gyalázatot!" 

így  panaszlá  a  leány  keservét, 
És  a  tenger  meghallotta  azt. 
És  egyszerre  nagy  birodalmában 
Minden  alvó  habot  fölriaszt, 

És  utána  küldé  a  hajónak. 
Mely  a  csábitó  ifjút  vivé, 
S  a  hullámok  a  hajót  s  az  ifjút 
Egy  csapással  zúzták  semmivé. 

S  szólt  a  tenger:  „Te  szegény  teremtés. 
Mit  teszesz  most,  mondd,  hogy  mit  te- 
Megcsalt  téged  az,  akit  szerettél,  [szesz  ? 
Én  szeretlek  s  engem  nem  szeretsz! 

És  mit  ér  az  élet  már  te  néked? 
Karjaimba  vesd  le  magadat. 
Hadd  legyek  koporsód  .  .  .  eltemetlek, 
Tégedet  és  gyalázatodat." 

Amit  egykor  nem  értett  a  lyányka, 
Most  megérté  a  tenger  szavát; 
Leugrott  a  szikláról,  s  a  tenger 
Eltemette  őt  s  gyalázatát. 


KÉT  SÓHAJ 

Kecskemét  városa 
Siralomházában 
Két  ifjú  legény  ül 
Nagy  szomorúságban. 

Hadd  üldögéljenek! 
Ugy  sem  ülnek  hónap, 
Hónap  ilyen  tájon 
Levegőben  lógnak. 

Előttük  étel,  bor. 
De  nem  kell  nekiek, 
Hisz  ők  éhen-szomjan 
Már  ugy  sem  halnak  meg. 

Előttök  van  a  tál, 
Előttök  az  üveg  .  .  . 
Az  étel  meghűlt,  s  a 
Bor  megmelegedett. 

Csak  ugy  üldögélnek 
Hallgatag  kedvökben; 
Nagyot  sóhajtanak 
Egyszer  mind  a  ketten. 

„Ki  után  sóhajtasz, 
Édes  jó  pajtásom?" 

—  „Szeretömhöz  röpült 
Az  én  sóhajtásom. 

Szeretömhöz  küldöm 
Haldokló  lelkemet, 
Az  egyetlen  egyhez. 
Ki  engemet  szeret! 

Széles  e  világon, 
Senki  meg  se  látott, 
De  kipótolta  ő 
Az  egész  világot. 

Alig  vettem  észre, 
Hogy  meghalt  az  anyám, 
Szegény  jó  leányzó 
Ugy  gondot  viselt  rám. 

Áldom  a  jó  lelkét, 
Áldja  meg  az  isten, 
Soha  életében 
Egy  könnyet  se  ejtsen! 

Hát  te,  cimborám,  te 
Kiért  sóhajtottál?" 

—  „Az  én  sóhajom  is 
Ott  jár  galambomnál. 

Galamb?  .  .  .  majd  mit  mondok! 
Kigyó,  niérges  kigyó. 
Ö  volt  engemet  a 
Rósz  útra  csábitó. 

Miatta  elhagytam 
Jó  öreg  anyámat, 
Aztán  cserbe  hagyott, 
Szépen  odébb  állott. 

Átkozom-rosz  lelkét 
Verje  meg  az  isten, 
Holtig  sírjon-rijon 
Mást  ne  is  tehessen, 

Váljék  pokolkövé 
Mindenik  könnycseppje 
S  szivét  elevenen 
Hamuvá  égesse!" 


KATONA-ÉLET 

„Nehéz  nekem  már  a  bocskor. 
Könnyű  nekem  már  az  ostor. 
Csizmát  húzok  a  lábamra, 
Kardot  fogok  a  markomba. 
Muzsika  szól,  verbuválnak. 
Fölcsapok  én  katonának,  hahaha!" 

Ezt  az  egyet  bölcsen  teszed; 
Látom,  már  megjő  az  eszed, 
Arany  élet,  bizony  isten! 
Megpróbáltam,  párja  sincsen, 
Muzsika  szól,  verbuválnak. 
Csapj  föl,  öcsém,  katonának,  hahaha! 

Katonának  kutya-baja. 
Van  mit  enni  és  innia, 

Hogy  ne  volna?  öt  napra  jár 
Tizenhat  garas  két  krajcár. 
Muzsika  szól,  verbuválnak, 
Csapj  föl,  öcsém,  katonának,  hahaha! 

Csak  minden  harmadnap  strázsálsz, 
Akkor  is  csak  nyolc  órát  állsz, 
Ha  hideg  van  is,  meg  nem  fagysz, 
Ott  a  körmöd,  bele  fujhatsz. 
Muzsika  szól,  verbuválnak, 
Csapj  föl,  öcsém,  katonának,  hahaha! 

Tisztogatás  sem  igen  kell. 

Minek  is  bajlódnál  ezzel? 

Ne  félj;  ha  poros  nadrágod, 

Kiporozza  a  káplárod. 

Muzsika  szól,  verbuválnak, 

Csapj  föl,  öcsém,  katonának,  hahaha! 

És  az  embert  hogy  szeretik! 

Visszaviszik,  ha  elszökik. 

És  az  alatt,  míg  vesszőzik, 

Sétál  vagy  fut,  ahogy  tetszik. 

Muzsika  szól,  verbuválnak, 

Csapj  föl,  öcsém,  katonának,  hahaha! 

Ha  pedig  az  időd  lejárt, 

Obsitot  kapsz,  de  mekkorát 

S  tudod,  mért  kapsz  ilyen  nagyot? 

Hogy  legyen  itthonn  paplanod. 

Muzsika  szól,  verbuválnak, 

Csapj  föl,  öcsém,  katonának,  hahaha! 

SÁRI  NÉNI 

A  küszöbön  guggol  Sári  néni, 
Guggol  s  nem  áll;  nem  akar  már  nőni. 
Van  nyergelve  pápaszemmel  orra, 
Varrogat . . .  tán  szemfedőjét  varrja. 
Sári  néni,  hejh  mikor  kendet  még 
Sárikámnak,  húgomnak  nevezték ! 

Ami  eddig  ott  lenn  volt  ruháján. 
Odafönn  van  most  a  ránc  orcáján; 
Csak  ugy  líg-lóg  derekán  ruhája. 
Mintha  rá  villával  volna  hányva. 
Sári  néni,  hejh  mikor  kendet  még 
Sárikámnak,  húgomnak  nevezték ! 

Haja  tél,  —  ha  látom,  szinte  fázom  — 
Fejér,  mint  a  fejérített  vászon, 
S  borzasán  ül  feje  tetejében. 
Mint  a  gólyafészek  a  kéményen. 
Sári  néni,  hejh  mikor  kendet  még 
Sárikámnak,  húgomnak  nevezték! 

Befelé  vette  az  útját  szeme 

Rá  únt  régi  születőhelyire. 

Ott  benn  pislog  szomorún,  nem  vígan. 

Mint  a  lámpa  a  beroskadt  sírban. 

Sári  néni,  hejh  mikor  kendet  még 

Sárikámnak,  húgomnak  nevezték! 

Keble  róna,  puszta  s  csendes  róna, 
Mintha  már  alatta  szív  se  vóna. 
Ott  van  még  a  szív,  de  mozdulatlan. 

Csak  nagy  néha,  csak  elvétve  dobban. 
Sári  néni,  hejh  mikor  kendet  még 
Sárikámnak,  húgomnak  nevezték! 

Vad,  tékozló  fiú  az  ifjúság. 
Két  marokkal  szórja  gazdagságát. 
De  jön  apja,  a  zsugori  vénség, 
S  visszaszedi  elpazarlott  kincsét. 
Sári  néni,  hejh  mikor  kendet  még 
Sárikámnak,  húgomnak  nevezték ! 


FALU  VÉGÉN  KURTA  KOCSMA 

Falu  végén  kurta  kocsma, 
Oda  rúg  ki  a  Szamosra, 
Meg  is  látná  magát  benne. 
Ha  az  éj  nem  közelegne. 

Az  éjszaka  közeledik, 
A  világ  lecsendesedik. 
Pihen  a  komp,  kikötötték, 
Benne  hallgat  a  sötétség. 

De  a  kocsma  bezzeg  hangos! 
Munkálódik  a  cimbalmos, 
A  legények  kurjogatnak. 
Szinte  reng  belé  az  ablak. 

„Kocsmárosné,  arany  virág. 
Ide  a  legjobbik  borát, 
Vén  legyen,  mint  a  nagyapám. 
És  tüzes,  mint  ifjú  babám ! 

Húzd  rá  cigány,  húzzad  jobban, 
Táncolni  való  kedvem  van, 
Eltáncolom  a  pénzemet, 
Kitáncolom  a  lelkemet!" 

Bekopognak  az  ablakon : 
„Ne  zúgjatok  olyan  nagyon. 
Azt  üzeni  az  uraság. 
Mert  lef ekütt,  alunni  vágy. " 

„Ördög  bújjék  az  uradba, 
Te  pedig  menj  a  pokolba! .... 
Húzd  rá,  cigány,  csak  azért  is, 
Ha  mindjárt  az  ingemért  is!" 

Megint  jőnek,  kopogtatnak: 
„Csendesebben  vigadjanak, 
Isten  áldja  meg  kendteket, 
Szegény  édes  anyám  beteg." 

Feleletet  egyik  sem  ad, 
Kihörpentik  boraikat. 
Végét  vetik  a  zenének, 
S  haza  mennek  a  legények. 


A  VÁNDORLEGÉNY 

Hogyha  üres  az  embernek 
Zsebje:  üres  a  has  is. 
Zsebem  üres,  ennélfogva 
Üres  az  én  hasam  is. 

Tennap  ettem  utójára, 
Az  igaz,  hogy  keveset, 
No  de  semmi!  van  elég,  ki 
Én  helyettem  is  evett. 

S  holnap  újra  nap  lesz,  akkor 
Ehetem  majd  ....  ha  lesz  mit. 
Addig  reménység  anyámnak 
Szívom  édes  emleit. 

Hasam  üres,  de  helyette 
Teli  vannak  szemeim. 
Megtöltötték  a  hidegtől 
Kiszorított  könnyeim. 

És  ez  jó,  hogy  ily  hideg  van. 
Legalább  sietnem  kell, 
S  így  a  csárdát,  mely  még  messze. 
Szaporábban  érem  el. 

Gyi,  te  fakó,  gyi  te  szürke, 
Gyi,  két  lábam  fussatok  ! . . . 
Milyen  áldott  két  csikó  ez. 
Egyik  sem  kér  abrakot. 

Egyik  fakó,  másik  szürke. 
Mert  nadrágom  két  darab, 
Egyik  szárát  úgy  toldottam 
A  másikhoz  a  minap. 

Volt  nekem  jó  új  ruhám  is. 
Volt  nekem  szép  uj  ruhám; 
De  kímélni  kell  az  újat .... 
Hogy  ne  kopjék,  eladám. 

I.  11 

S  hogy  kijátsszam  a  haramját, 
Ki  megállít,  meglehet: 
A  legelső  kocsmárosnak 
Átaladtam  pénzemet. 

Most  amely'k  zsivány  nálam  csak 
Egy  fillérre  is  akad, 

Díjul  annak  én  azonnal  | 

Fizetek  száz  aranyat. 

Nincs  zsivány,  de  ahelyett  a 
Szél  kutatja  zsebemet. 
Szél  barátom,  ne  kutyálkodj. 
Megütöm  a  kezedet. 

Tréfa,  ami  tréfa,  de  ez 
Kriminális  egy  idő. 
Összeesküdt  ellenem  ma 
Szél,  hidegség,  hó,  eső. 

Az  az  egyetlen  szerencsém. 
Hogy  mezítláb  utazom; 
Teli  menne  vízzel  sárral 
A  csizmám  e  rósz  utón. 

Gúnykacaj  gyanánt  süvöltöz 
Fölöttem  a  fergeteg. 
Hadd  gúnyoljon!  rajta  egykor 
Én  is  jókat  nevetek. 

Ád  az  isten  egy  kis  műhelyt, 
Ád  az  isten  majd  nekem, 
Benne  lesz  meleg  kandallóm, 
Feleségem,  gyermekem .... 

Ott  ha  a  szél,  e  cudar  szél 
Ablakomnál  megjelen: 
Olyat  kacagok  szemébe, 
Hogy  megpukkad  mérgiben ! 


NÉZEK,  NÉZEK  KIFELÉ .... 

Nézek,  nézek  kifelé  az 

Ablakon, 

Ott  merengnek  szemeim  a 

Silbakon, 

Jár  a  faköpönyeg  mellett 

Föl  s  alá, 

Méltósággal,  mint  valami 

Kiskirály. 

Sétifikáltam  igy  én  is 

Valaha, 

Mert  hogy  voltam,  voltam  én  is 

Katona, 

Fekete-sárgára  festett 

Fák  előtt 

Villogtattam  a  hatalmas 

Gyíklesőt. 

Izzadtam  a  dicső  borjú- 

Bőr  alatt. 

Bájos  bakancs  ékesíté 

Lábamat, 

Szájam  szörnyű  halberdókat 

Kiabált, 

És  söpörtem  a  kaszárnya 

Udvarát. 

Hősi  pálya,  hősi  pálya. 

Gyöngyélet, 

Szégyen  rám,  hogy  számot  vetek 

Te  véled. 

Hogy  letettem  cserkoszorúd 

Fejemről, 

Elhajíték  puskát,  seprőt 

Kezemből. 

Hejh  de  meg  is  vert  az  isten 

Engemet, 

Hogy  elhagytam  a  vitézi 

Életet, 

Poéta  lett  belőlem,  csak 

Poéta 

Ott  talán  már  káplár  volnék 
Azóta. 


PATÓ  PÁL  ÚR 

Mint  elátkozott  királyfi 
Túl  az  Óperencián, 
Él  magában  falujában 
Pató  Pál  úr  mogorván. 
Be  más  lenne  itt  az  élet. 

Ha  egy  ifjú  feleség 

Közbe  vágott  Pató  Pál  úr: 
„Ejh,  ráérünk  arra  még!" 

Roskadó  félben  van  a  ház, 
Hámlik  le  a  vakolat, 
S  a  szél  egy  darab  födéllel 
Már  tudj*  isten  hol  szalad; 

Javítsuk  ki,  mert  maholnap 
Pallásról  néz  be  az  ég  ... . 
Közbe  vágott  Pató  Pál  úr: 
„Ejh,  ráérünk  arra  még!" 

Puszta  a  kert,  ehelyett  a 
Szántóföld  szépen  virít. 
Termi  bőven  a  pipacsnak 
Mindenféle  nemeit. 
Mit  henyél  az  a  sok  béres? 
Mit  henyélnek  az  ekék?  .... 
Közbe  vágott  Pató  Pál  úr: 
„Ejh,  ráérünk  arra  még!" 

Hát  a  mente,  hát  a  nadrág. 
Ugy  megritkult,  olyan  ó, 
Hogy  szúnyoghálónak  is  már 
Csak  szükségből  volna  jó; 
Híni  kell  csak  a  szabót,  a 

Posztó  megvan  véve  rég 

Közbe  vágott  Pató  Pál  úr: 
„Ejh,  ráérünk  arra  még!" 

Életét  így  tengi  által ; 
Bár  apái  nékie 
Mindent  oly  bőven  hagyának, 
Soha  sincsen  semmije. 
De  ez  nem  az  ő  hibája; 
Ö  magyarnak  szülétek, 
S  hazájában  ősi  jelszó: 
„Ejh,  ráérünk  arra  még!" 

KINN  A  MÉNES,  KINN  A  PUSZTÁN  .... 

Kinn  a  ménes,  kinn  a  pusztán, 
A  betyárok  országútján. 
Benn  a  csikós  a  csárdában, 
Iszik  isten  igazában. 

Hadd  igyék,  ha  kedve  tartja. 
Ha  kiszáradott  a  torka, 
Nem  is  csoda  ily  melegben, 
Süt  a  nap  esze-veszetten. 

De  ha  beballag  kend,  bátya, 
Iszogatni  a  csárdába. 
Legyen  gondja  a  ménesre, 
Bízza  kelmed  jó  kezekre. 

Ott  kinn  hagyott  három  bojtárt. 
Egy  sem  ér  egy  hajító  fát. 
Mind  a  három  azzal  mulat, 
Hogy  alszik  a  kalap  alatt. 

Hevernek  a  földön  hanyatt, 
Orcájok  a  kalap  alatt, 
Egyebökkel  nem  gondolnak. 
Ha  megpörköli  is  a  nap. 

Hát  amott  Kecskemét  felől 
A  homoktorlatok  megöl 
Ki  lépeget  szép  lassacskán 
Egy  szép  sötétpej  paripán? 

Szép  tüzes  ló,  de  még  rajta 
A  legény  tüzesebb  fajta, 
Bátorság  van  a  szemében. 
Karikás-ostor  kezében. 

Csak  jön,  csak  jön,  halk  lépést  tart, 
Egyszer  a  méneshez  ugrat. 

Kiszakít  egy  jó  nagy  falkát 

Kis-Kunság,  most  isten  hozzád! 

Fárad  a  nap,  már  alant  jár, 
Egyre  nyargal  még  a  betyár 
És  előtte  a  paripák, 
Csattog-pattog  a  karikás. 

Jön  a  csikós  a  csárdából 
Gyógyulóban  mámorából, 
A  bojtárok  ébredeznek, 
Nagy  híja  van  a  ménesnek. 

El  az  egész  kerületbe 

Ló-keresni,  szedte  vette! 

De  hiszen  kereshetik  mán 
Kit  Szabadkán,  kit  Kikindán. 


A  TÉLI  ESTÉK 

Hova  lett  a  tarka  szivárvány  az  égről? 
Hova  lett  a  tarka  virág  a  mezőkről? 
Hol  van  a  patakzaj,  hol  van  a  madárdal, 
S  minden  éke,  kincse  a  tavasznak  s  nyárnak? 
Oda  van  mind!  csak  az  emlékezet  által 
Idéztetnek  föl,  mint  halvány  síri  árnyak. 

Egyebet  nem  látni  hónál  és  fellegnél; 
Koldussá  lett  a  föld,  kirabolta  a  tél. 

Olyan  a  föld,  mint  egy  vén  koldus,  valóban. 
Vállain  fejér,  de  foltos  takaró  van. 
Jéggel  van  foltozva,  itt-ott  rongyos  is  még. 
Sok  helyen  kilátszik  mezítelen  teste, 
Ugy  áll  a  hidegben  s  didereg  ....  az  inség 
Vastagon  van  bágyadt  alakjára  festve. 
Mit  csinálna  kinn  az  ember  ilyen  tájban? 
Mostan  ott  benn  szép  az  élet  a  szobában. 

Áldja  istenét,  kit  istene  megáldott. 
Adván  néki  meleg  hajlékot  s  családot. 
Milyen  boldogság  most  a  jó  meleg  szoba, 
S  meleg  szobában  a  barátságos  család! 
Most  minden  kis  kunyhó  egy  tündérpalota. 
Ha  van  honnan  rakni  a  kandallóra  fát, 
S  mindenik  jó  szó,  mely  máskor  csak  a  légbe 
Repül  tán,  most  beszáll  a  szív  közepébe. 

Legkivált  az  esték  ilyenkor  mi  szépek! 
El  sem  hinnétek  tán,  ha  nem  ismernétek. 
A  családfő  ott  fenn  ül  a  nagy  asztalnál 
Bizalmas  beszédben  szomszéddal  s  komával. 
Szájokban  a  pipa,  előttök  palack  áll 
Megtelve  a  pince  legrégibb  borával; 
A  palack  fenekét  nem  lelik,  akárhogy 
Iparkodnak  ....  újra  megtelik,  ha  már  fogy. 

Kínálgatja  őket  a  jó  háziasszony, 
Ne  félj,  hogy  tisztjéből  valamit  mulasszon. 
Hejh  mert  ő  nagyon  jól  tudja,  mit  mikép  kell, 
A  kötelességét  ő  jól  megtanulta, 

Nem  bánik  könnyen  a  ház  becsületével, 
Nem  is  foghatják  rá,  hogy  fösvény  vagy  lusta. 
Ott  sürög,  ott  forog,  s  mondja  minduntalan : 
„Tessék,  szomszéd  uram,  tessék,  komám 

[uram!" 
Azok  megköszönik,  s  egyet  hörpentenek, 
S  ha  kiég  pipájok,  újra  rátöltenek. 
És  mint  a  pipafüst  csavarog  a  légben, 
Akkép  csavarognak  szanaszét  elméik. 
És  ami  már  régen  elmúlt,  nagyon  régen, 
Összeszedegetik,  sorra  elregélik. 
Akitől  nincs  messze  az  élet  határa. 
Nem  előre  szeret  nézni,  hanem  hátra. 

A  kis  asztal  mellett  egy  ifjú  s  egy  lyányka, 
Fiatal  pár,  nem  is  a  múlt  időt  hányja. 
Mit  is  törődnének  a  múlttal?  az  élet 
Előttök  vagyon  még,  nem  a  hatok  megett; 
Leikök  a  jövendő  látkörébe  tévedt. 
Merengve  nézik  a  rózsafelhős  eget. 
Lopva  mosolyognak,  nem  sok  hangot  adnak. 
Tudja  a  jó  isten,  mégis  jól  mulatnak. 

Amott  hátul  pedig  a  kemence  körül 
Az  apró-cseprőség  zúgva  zsibongva  ül. 
Egy  egész  kis  halom  kisebb-nagyobb  gyermek 

Kártyából  tornyokat  csinál épít,  rombol . . . 

Űzi  pillangóit  a  boldog  jelennek, 
Tennapot  felejtett,  holnapra  nem  gondol.  — 
Lám,  ki  hinné,  mennyi  fér  el  egy  kis  helyen. 
Itt  van  egy  szobában  múlt,  jövő  és  jelen! 

Holnap  kenyérsütés  napja  lesz,  szitál  a 
Szolgáló  s  dalolgat,  behallik  nótája. 

Csikorog  a  kútgém  ott  kinn  az  udvaron, 
Lovait  itatj"  a  kocsis  éjszakára. 
Húzzák  a  cigányok  valami  víg  toron, 
Távolról  hangzik  a  bőgő  mormogása. 
S  e  különféle  zaj  ott  benn  a  szobába 
Összefoly  egy  csendes  lágy  harmóniába. 

Esik  a  hó,  mégis  fekete  az  utca. 
Nagy  vastag  sötétség  egészen  behúzta. 
Járó-kelő  ember  nem  is  igen  akad, 
Egy-egy  látogató  megy  csak  haza  felé, 
Lámpája  megvillan  az  ablakok  alatt, 
S  fényét  a  sötétség  hirtelen  elnyelé, 
Eltűnik  a  lámpa,  a  bennlevők  pedig 
Buzgón  találgatják:  vajon  ki  ment  el  itt? 

UTOSZO 


szokó  tt  fölosztástól  ném  ikép 
eltérően  csoportosítva  ta- 
lálja itt  Petőfi  legszebb  köl- 
teményeit az  olvasó.  A  han- 
gulati kapcsolat  kedvéért 
ugyanis  külön  foglaltuk  ösz- 
sze  az  olyan  verseket,  melyek  a  költő  életében 
is  külön  kötetben  jelentek  meg  vagy  egyébként 
szorosabban  összetartoznak.  így  a  Felhőket, 
melyekhez  hozzávettünk  még  néhány  más 
reflexív  költeményt,  továbbá  a  Cipruslom- 
bok Etelka  sírjáról  és  a  Szerelem  gyön- 
gyei című  ciklusokat,  végül  Feleségek  fele- 
sége címen  a  Szendrey  Júliához  intézett 
költeményeket.  Nem  is  kellene  talán  külön 
megemlíteni,  hogy  a  Távolból  című  ciklus 
Petőfi  családi  verseit  tartalmazza. 

Egyébként  ügyeltünk  arra,  hogy  antholo- 
giánk  minél  teljesebben  képviselje  Petőfi  rend- 
kívül gazdag  és  sokoldalú  tehetségét  s  nem- 
csak az  egyes  műfajokban  nyújtsa  a  legkülönb 
alkotásokat,  hanem  híven  példázza  a  költő 
sorsát  is,  valamint  azokat  az  érzelmeket,  miket 
hányt'Veteit  életpályájának  minden  föltünőbb 

mozzanata  meglobogtatott  benne.  Bármilyen 
változatos  különben  ez  a  költészet,  lényegében 
két  alapérzésre  vezethető  vissza:  a  családi  bol- 
dogság gondolatára  és  a  szülőföld  szeretetére, 
A  családi  érzésből  bontakozik  ki  Petőfi  sze- 
relmi lírája  és  legmagasabb  szárnyalásai  után 
is  oda  torkollik  vissza,  mikor  elénekelheti  uj- 
jongó rapszódiáját:  „Bírom  végre  Juliskámat, 
mindörökre  bírom  őt" ;  a  szülőföld  szeretete, 
az  alföld  végtelen  pusztájának  a  szemlélete 
ébresztette  föl  benne  a  szabadság  utáni  hal- 
hatatlan vágyat,  mely  nem  ismert  korlátokat 
és  a  haza  szűkebb  határain  is  túlszárnyalva 
a  „világszabadság"  eszméjévé  magasztosult; 
de  ismét  ide,  a  szülőföldre,  lendül  vissza  ez 
is,  mikor  költői  látomással  megsejteti  halálá- 
ban vérével  pecsételi  meg  ezt  az  érzését. 

Petőfi  ifjúsága  zenitjén  tűnt  el  az  emberiség 
elől  és  elsősorban  a  fiatalság  költője  volt.  Szi- 
lajsága,  lobogó  lelkesedése,  büszke  önérzete, 
egyszerűsége  és  nyíltsága  —  csupa  olyan  tu- 
lajdonság, mely  őt  a  kornak  költőjévé  avatta, 
annak  a  kornak,  mely  a  megifjodott  magyar- 
ság számára  új  életideálokat  szabott,  mely 
végképen  szakított  a  múlt  hiú  kultuszával  és 
feltartózhatatlanul  rohant  a  forradalom  felé. 
A  forradalmi  fiatalság  minden  szenvedélye, 
a  közeledő  vihar  szörnyű  feszültsége  érezhető 
ki  Petőfi  hazafias  költeményeiből  s  emeli  nála 
ezt  a  műfajt  magasan  az  átlag-színvonal  fölé. 

De  voltak  ennek  a  fiatalságnak,  mint  min- 
den fiatalságnak,  pillanatnyi  elborulásai  is, 
nemcsak  szerelmi  bánat  és  csalódás  tépte  meg 
lelkét,  hanem  erőt  vett  rajta  nem  egyszer  az 

életunalom  keserűé,  s  nem  lett  volna  igazi 
lírikus,  ha  ezeknek  a  hangulatoknak  nem  talált 
volna  megfelelő  formát:  a  Cipruslombok 
melancholikus  elborulásai,  a  Felhők  borongó 
pesszimizmusa  épúgy  kifejezik  Petőfi  költésze- 
tének igazi  karakterét,  mint  azok  az  erőtől  és 
egészségtől  duzzadó  versek,  melyekben  lerázza 
magáról  a  sötét  sejtelmeket  és  újra  beleveti 
magát  az  élet  örömeibe  és  küzködéseibe:  „Én 
hittem-e  egykor  átoknak  az  éltet?  Én  bolyg- 
tam  a  földön,  mint  éji  kísértei?  Elégeti  arcom 
a  szégyent  láng!  Mily  édes  az  élet,  mily  szép 
a  világ!'' 

Ez  a  rendkívüli  őszinteség,  ez  a  határt  nem 
ismerő  nyíltság  Petőfi  legnemesebb  tulajdon- 
ságai közé  tartozik,  mely  még  hibáit  is  rokon- 
szenvessé teszi  előttünky  de  egyszersmind  a 
költészet  fejlődése  szempontjából  is  rendkívül 
értékes,  mert  az  eddigi  szemérmeteskedő,  af- 
fektált, legföljebb  gáláns  kacérságba  merész- 
kedő líra  szűk  korlátait  szétveti  és  végtelen 
horizontot  nyit  meg  a  jövő  előtt. 

Budapest,  1921.  október  havában. 

KIRÁLY  GYÖRGY. 

